10 Ketulan Emas Paling Besar Dan Berat Pernah Ditemui Manusia

Emas adalah antara logam yang paling berharga di atas muka Bumi dan ini membuatkan syarikat-syarikat perlombongan menghabiskan sejumlah yang yang besar untuk mencarinya.

Malah, pemburuan emas besar-besaran kerap kali berlaku dalam sejarah di mana orang ramai berpusu-pusu mencari emas.

Antara pemburuan emas terbesar dalam sejarah manusia bermula di New South Wales, Australia, pada tahun 1851.

(Pemburuan emas Serra Pelada di Para, Brazil pada tahun 1980-an)

Dalam kebanyakan kes, emas dalam bentuk ketulan nugget bersaiz agak kecil biasanya ditemui selepas segala kotoran dan tanah ditapis.

Namun, bukan semua emas nugget bersaiz kecil dan sepanjang sejarah, manusia telah menemui emas nugget yang sangat besar.

iluminasi.com kongsikan 10 ketulan nugget emas paling besar dan berat pernah ditemui.

Ketulan nugget emas paling besar pernah ditemui di Amerika diberikan nama yang sangat sesuai iaitu "Monumental".

Mempunyai berat antara 46.7 kilogram dan 48.1 kilogram, ketulan emas Monumental ini ditemui oleh lima penggali pada Ogos 1869 di Monumental Claim di Sierra County, California.

Ia kemudiannya dijual kepada seorang pemilik hotel kaya raya iaitu Robert B. Woodward selepas tawar-menawar, dengan harga $13,000 pada ketika itu, atau RM972,240 hari ini.

Ini menjadikannya yang paling murah dalam senarai ini iaitu RM20.2 se-gram.

Precious Nugget ditemui di Catto's Paddock, Berlin yang terletak di Victoria, Australia, oleh penggali China.

Digali pada Januari 1871, nugget emas ini dianggarkan bernilai £6,868 bersamaan RM4.05 juta hari ini.

Walaupun ditemui oleh penggali China, namun nugget emas ini dinamakan bersempena nama tuan tanah di mana emas ini ditemui iaitu Precious C. Williams.

Blanche Barkly ditemui oleh satu kumpulan yang diketuai oleh penggali Scotland Sam Napier pada Ogos 1857.

Ditemui di Kingower di Victoria, Australia, ketulan emas ini dinamakan bersempena nama anak perempuan Gabenor pada ketika itu dan dihantar ke London menaiki kapa dan dipamerkan di Crystal Palace.

Nugget emas ini kemudiannya dijual kepada Bank of England pada harga £12,000 atau RM6.89 juta hari ini, bersamaan RM139.47 se-gram.

Ketulan emas nugget terbesar yang ditemui di Canadian Gully, Ballarat semasa Victorian Gold Rush, iaitu Leg of Mutton atau Canadian dijumpai pada Hari Tahun Baru 1853..

Leg of Mutton ditemui pada kedalaman 18.3 meter di bawah tanah dengan berat mencecah 60.8 kilogram.

Ketulan emas ini kemudiannya dijual dengan harga yang agak murah berbanding ketulan emas lain, iaitu pada £5,532 bersamaan dengan RM3.6 juta, menjadikan harganya kepada RM59.43 se-gram.

Dikenali sebagai ketulan nugget emas tulen terbesar di planet ini yang masih kekal utuh, Canaã adalah gumpalan emas yang diekstrak semasa pemburuan emas Serra Pelada Gold Rush Brazil pada awal 1980-an.

Bernilai RM10.53 juta, ia kini dipamerkan kepada orang awam di Muzium Pusat Banco di Brazil, bersama-sama ketulan emas lain yang lebih kecil.

Bukanlah ketulan emas sebenar disebabkan oleh kandungannya yang tidak tulen, batu sangat besar yang bertatahkan emas ini ditemui pada September 2018 di lombong Beta Hunt di Kambalda, Australia Barat, milik RNC Minerals.

Batu tersebut adalah seberat 63 kilogram namun ia hanya mengandungi emas tulen seberat 45.4 kilogram dan dianggarkan bernilai RM8.1 juta, atau RM178.4 se-gram.

Ketulan emas keempat paling besar di dunia ditemui di Ballarat, Australia dan diberikan nama Welcome Nugget.

Welcome Nugget digali oleh sekumpulan pelombong dari Cornwall, England pada Jun 1858.

Dengan berat mencecah 69 kilogram, ia dijual dengan harga £10,500 pada ketika itu, yang bersamaan dengan RM6.89 juta hari ini, atau RM99.85 se-gram.

Sama seperti Blanche Barkly Nugget, ketulan emas gergasi ini dipamerkan di Istana Kristal London, dan akhirnya dibeli oleh Royal Mint lalu dicairkan menjadi syiling berdaulat.

Para penggali yang bekerja untuk RNC Minerals telah menggali batu bertatahkan emas di lombong Beta Hunt di Australia Barat pada September 2018.

Batu bertatahkan emas yang sangat berat ini mencecah 95 kilogram dan dikatakan mengandungi 68 kilogram emas tulen yang bernilai RM12 juta, atau RM176.47 se-gram.

Welcome Stranger yang merupakan "datuk" kepada semua ketulan nugget emas, dikenali sebagai nugget emas tulen paling berat pernah ditemui manusia ketika ini.

Pada tahun 1850-an, beribu-ribu orang dari bahagian Australia lain dan seluruh dunia mengembara ke Victoria, Australia untuk mencari kekayaan, sebagai sebahagian daripada pemburuan emas Victoria.

Tetapi bagi dua pelombong Cornish dari United Kingdom iaitu John Deason dan Richard Oates, usaha mereka berhasil pada 5 Februari 1869.

Pada tahun 1862, mereka tiba di Moliagul, Australia dan setelah tujuh tahun mencari emas dan meneruskan hidup, mereka menemui ketulan emas.

Apa yang menariknya adalah Welcome Stranger ditemui hanya pada kedalaman 3 sentimeter di bawah permukaan tanah, seberat 109.59 kilogram dengan panjang 61 sentimeter dan lebar 31 sentimeter.

Ia tersangat besar sehinggakan John menulis, "Saya cuba mencungkil ketulan emas tersebut menggunakan pencungkil namun pemegangnya patah. Kemudian saya mendapatkan crowbar dan menarik ketulan emas itu ke atas tanah,".

Mereka kemudiannya membawa ketulan emas itu ke bandar Dunolly kira-kira 20 kilometer dari situ di mana ia ditimbang di London Chartered Bank.

Ketika penemuan ini, masih belum ada penimbang yang dapat menimbang ketulan emas sebesar ini dan oleh kerana ia terlalu besar, Welcome Stranger terpaksa dipecahkan kepada tiga bahagian sebelum ditimbang.

London Chartered Bank memberikan wang pendahuluan sebanyak £9,000 kepada John dan Richard, yang mana mereka akhirnya menerima jumlah penuh sebanyak £9,381 bersamaan RM6.2 juta hari ini.

Setelah dileburkan, ia menghasilkan kira-kira 71 kilogram emas padat yang mana jika kekal utuh sehingga ke hari ini, boleh mencecah RM17 juta.

Walaupun Welcome Stranger adalah ketulan emas tulen paling besar pernah ditemui, namun spesimen emas tunggal terbesar yang ditemui di Bumi ialah Holtermann 'Nugget'.

Digali pada Oktober 1872 oleh pelombong Jerman Bernhardt Holtermann di Hill End di New Sout Wales, Australia, spesimen emas yang tertanam dalam batu kuarza ini adalah seberat 290 kilogram dengan ketinggian 1.5 meter.

Bernhardt cuba untuk membeli spesimen emas ini dari Star of Hope Gold Mining Company, syarikat rakan kongsinya, dengan menawarkan £1000 bersamaan RM628,824 hari ini.

Namun memandangkan harga spesismen ini dianggarkan bernilai £12,000 pada ketika itu atau RM7.55 juta hari ini, tawaran Bernhard itu ditolak.

Kecewa dengan perkara ini, Bernhardt mengundurkan diri dari syarikat itu pada Februari 1873.


Bagaimana Watak Kumamon Jana Berbilion Dollar Untuk Jepun

Pada abad ke 17, Miyamoto Musashi - seorang samurai legenda yang berasal dari Kyushu adalah penduduk Kumamoto yang paling terkenal dan dianggap sebagai satu ikon. Namun, segalanya berubah apabila sebuah karakter beruang hitam dengan pipi merah merampas takhta tersebut.

Sekiranya anda sudah menghabiskan masa lama di internet, anda pasti pernah mendengar mengenai karakter beruang hitam yang dikenai sebagai "Kumamon" bukan? Beruang comel ini bukan biasa-biasa, sebaliknya merupakan kebanggaan rakyat Jepun.

Kumamon adalah maskot yang dibuat oleh pemerintah prefektur atau wilayah Kumamoto (sebuah wilayah adalah seperti sebuah negeri di AS atau sebuah daerah di England). Karakternya dibuat pada tahun 2010 untuk kempen yang dibuat untuk menarik pelancong ke wilayah tersebut setelah laluan kereta api laju shinkansen ke Kyushu dibuka.

Kumamon kemudiannya menjadi popular di seluruh negara dan pada akhir tahun 2011, terpilih sebagai pemenang apabila mendapat ujian tertinggi dalam kaji selidik maskot atau yuru-chara di seluruh negara dengan mengumpulkan lebih dari 280,000 undi.

Kumamon merupakan nama yang menggabungkan perkataan Jepun untuk beruang (kuma) dengan slanga tempatan untuk lelaki (mon). Ianya diperkenalkan pada 12 Mac 2011. Tarikh itu menandakan pembukaan laluan shinkansen Kyushu yang menghubungkan Kumamoto ke seluruh pulau dalam usaha untuk menarik lebih ramai pengunjung ke bandar. Peristiwa ini merupakan inspirasi di sebalik konsep Kumamon.

Ianya tidak mengambil waktu yang lama untuk populariti Kumamon meningkat naik, dibantu oleh strategi pemasaran yang berani dari pemerintah wilayah Kumamoto. Antaranya, pegawai pemerintah tempatan membenarkan pengeluar atau penjual produk untuk menampal atau meletakkan wajah Kumamon yang comel pada apa sahaja yang mereka mahukan tanpa royalti dan dengan persetujuan.

Hasilnya? Barangan atau produk yang menggunakan imej Kumamom berjaya menjana jualan bernilai billion ¥2.5 bilion (US$26 juta) pada tahun 2011, sebelum meraih ¥29.3 bilion (US$280 juta) pada tahun 2012, peningkatan yang mendadak.

Perlesenan percuma Kumamon ini bermaksud wang tunai yang dijana oleh peniaga ini tidak masuk ke akaun pemerintah, tetapi Bank of Japan menganggarkan bahawa Kumamon mengepam ¥123.2 bilion (sekitar US$123.2 bilion) ke wilayah itu sebelum ulang tahun keduanya.

Lebih dari 100,000 barangan kini memiliki wajahnya yang comel itu dan pihak pemerintah masih mendapatkan 400 permohonan baru setiap bulan. Ternyata, impak Kumamon cukup besar terhadap ekonomi di Kumamoto khususnya. Kumamon telah menjadi lebih daripada sekadar simbol untuk wilayah itu dan lebih dari sekadar strategi untuk mendorong produk pelancongan dan pertaniannya.

Beberapa pegawai tempatan di Kumamoto sendiri pada awalnya tidak menggemari Kumamon. Mereka berpendapat Kumamon akan menakut-nakutkan bakal pelancong yang bimbang akan menghadapi beruang liar yang tidak ada di wilayah tersebut. Namun, gabenor Kumamoto sangat meminati Kumamon dan dengan senang hati tidak meletakkan bayaran yuran perlesenan untuk Kumamon, mendorong pengeluar untuk menggunakannya tanpa sebarang royalti.

Untuk mendapatkan kebenaran untuk menggunakan gambar Kumamon, syarikat diminta untuk menyokong Kumamoto. Mereka  tidak perlu membayar apa-apa yuran tetapi hanya perlu memastikan barang jualan tersebut atau sebahagiannya merupakan buatan tempatan atau dengan mempromosikan kawasan tersebut pada bungkusan mereka.

Ternyata, ini merupakan strategi yang bijak dan situasi menang-menang bagi kedua-dua pihak penjual dan pihak pemerintah wilayah tersebut.

Kumamon adalah salah satu "yuru-chara" yang paling berjaya di Jepun, yakni watak comel yang digunakan untuk mempromosikan perniagaan, acara atau destinasi di seluruh Jepun. Rahsia kejayaan Kumamon?

Kawaii adalah salah satu perkataan Jepun yang sukar diterjemahkan ke dalam bahasa Melayu mahupun bahasa Inggeris. 'Kecomelan' mungkin adalah perkataan yang terhampir untuk mendefinasikannya, tetapi gagal merangkumi suasana positif dan kasih sayang yang disertakan dengan kawaii.

Bayangkan keseronokan dan keakraban seorang anak kecil bersama beruang teddy mereka, tetapi pada skala yang lebih luas di seluruh masyarakat. Itulah faktor kejayaan Kumamon, rakyat Jepun merasakan Kumamon begitu dekat dengan mereka seolah-olah watak ini benar-benar hidup.

Terdapat banyak lagi perbezaan yuru-chara berbanding maskot satu dimensi yang menjadi imej restoran makanan segera atau sesuatu sukan di negara-negara Barat. Ikon Jepun ini mempunyai keseluruhan latar belakang dan keperibadian, seolah-olah mereka benar-benar hidup di alam nyata.

Kumamon, misalnya, memiliki pejabat di mana dia menjalankan tugasnya sebagai pengurus penjualan dan kebahagiaan Kumamoto. Ya, itu adalah gelaran rasmi bagi Kumamon.

Yuru-chara adalah sesuatu yang serius bagi bandar-bandar Jepun dan warganya. "Sento-kun" -  bayi Buddha dengan tanduk rusa yang diciptakan oleh kota Nara untuk memperingati ulang tahun ke-1300 ibu kota kuno Jepun Heijō-kyō pada tahun 2010 - ditolak oleh orang ramai. Kumamon bagaimanapun, menikmati sambutan yang lebih hangat sejak hari pertama kemunculannya.


Sejarah Pemerintahan Junta Tentera Di Myanmar

Pada 1 Februari 2021, dunia digemparkan dengan rampasan kuasa yang berlaku di Myanmar. Pemimpin de facto Myanmar, Aung San Suu Kyi bersama Presiden Win Myit telah ditahan junta tentera bersama puluhan lagi pemimpin kanan negara itu.

Rampasan kuasa itu berlaku apabila pihak tentera Myanmar mendakwa berlakunya "penipuan" dalam pilihan raya umum 2020. Parti politik yang dipimpin oleh Suu Kyi, Liga Nasional untuk Demokrasi atau National League for Democracy (NLD) menang besar dengan lebih 70% undian dalam pilihanraya yang diadakan pada 9 November 2020 yang lalu.

Kemenangan ini adalah lebih baik berbanding pilihan raya 2015 manakala kekalahan Parti Solidariti dan Pembangunan Union atau Union Solidarity and Development Party (USDP) yang disokong junta tentera semakin teruk berbanding sebelumnya.

Walaupun tentera bersumpah untuk menghormati dan melindungi Perlembagaan negara pada 30 Januari 2021, kejutan berlaku hanya dua hari kemudian apabila berlakunya rampasan kuasa. Junta tentera mengisytiharkan darurat selama satu tahun, beberapa jam sebelum Parlimen bersambung semula buat pertama kalinya selepas pilihan raya.

Sebelum Myanmar, negara itu dikenali sebagai Burma dan mencapai kemerdekaan pada tahun 1948 dengan U Nu sebagai Perdana Menteri pertama. U Nu mengetuai Liga Kebebasan Rakyat Anti-Fasis atau Anti-Fascist People’s Freedom League (AFPFL) yang diterajui bersama Aung San (bapa Suu Kyi) menentang penjajahan Jepun dengan bantuan empayar Inggeris.

Kali pertama pihak tentera terlibat dalam politik Burma adalah pada 1958, apabila berlaku perpecahan dalam AFLPL. Ketua Panglima Ne Win diminta memikul tugas sebagai Perdana Menteri Interim (sementara). We Nin telah merombak semula parti Sosialis dan ini bakal memberi kesan besar terhadap Burma pada masa hadapan.

Pada pilihan raya 1960, U Nu dan partinya menang dan Panglima Ne Win menyerahkan kembali kuasa pemerintahannya. Hanya dua tahun kemudian pada 1962, Ne Win merebutnya semula melalui rampasan kuasa yang digelarnya sebagai "kudeta tanpa pertumpahan darah".

Ne Win kemudiannya membentuk "Burma untuk Sosialisme" dengan membubarkan struktur persekutuan dan memperkenalkan Parti Program Sosialis atau Socialist Programme Party (SPP) sebagai satu-satunya parti sah di negara itu.

Ne Win menjalankan dasar pengecualian dengan dunia luar untuk Burma selama dua dekad. Antara perubahan besar yang dilakukannya adalah seperti menasionalisasikan ekonomi, menyekat kebebasan media, penjagaan kesihatan percuma, mengusir orang asing dan memenjarakan musuh politiknya.

Burma mengalami keadaan ekonomi yang lembap, inflasi yang teruk dan kejatuhan mata wang yang ketara. Pada 1987, rusuhan antikerajaan berlaku secara besar-besaran melibatkan pelajar, para sami dan kumpulan pekerja.

Ribuan rakyat terbunuh dalam rusuhan itu dan kebencian terhadap kelemahan pengurusan ekonomi pemerintahan tentera menjadi semakin menebal di kalangan kumpulan pro-demokrasi.

Apabila Panglima Ne Win berundur sebagai Ketua SPP pada 1988, status ekonomi Burma telah jatuh begitu rendah sehingga dilabelkan sebagai salah satu "Negara Termundur Dunia".

Ne Win digantikan oleh Panglima Saw Maung yang menubuhkan Majlis Pemulihan Undang-Undang dan Ketertiban Negeri untuk memenangi hati rakyat. Pada masa yang sama juga, Aung San Suu Kyi mengasaskan Parti NLD dengan tujuan mengembalikan demokrasi tanpa campur tangan tentera.

Pada 1989, Burma telah ditukar namanya kepada Myanmar sementara ibu negerinya, Rangoon, digantikan dengan Yangon. Pada tahun yang sama juga, Aung San Suu Kyi telah dikenakan tahanan rumah dalam usaha untuk menggagalkan perjuangan politiknya.

Pada 1990, Parti NLD telah memenangi majoriti kerusi legislatif (kuasa menggubal undang-undang) setelah tiga dekad lamanya dengan sokongan kumpulan etnik minoriti. Pemilihan ini bukanlah untuk membentuk kerajaan tetapi mewujudkan jawatankuasa perlembagaan bagi menggubal perlembagaan baru.

Namun, junta tentera menolak keputusan itu dan enggan menyerahkan kuasa kepada rakyat. Kemelut ini berlanjutan selama dua dekad lagi sementara sokongan terhadap perjuangan Suu Kyi semakin meningkat di peringkat antarabangsa.

Junta tentera cuba memperbaiki imej mereka di peringkat antarabangsa dengan membebaskan Suu Kyi dari tahanan rumahnya tetapi menahan ratusan lagi pemimpin NLD setahun kemudian. Pelbagai persatuan dan badan dunia seperti PBB dan Kesatuan Eropah mengecam tindakan salah guna kuasa junta tentera di Myanmar.

Ketika jurang pendapatan dan bahan bakar di Myanmar terus meningkat, terjadi lagi demonstrasi antikerajaan besar-besaran pada 2007 yang dipimpin oleh para sami Buddha. Ia dikenali sebagai "Revolusi Saffron".

Pada 2009 pula, Suu Kyi sekali lagi ditahan atas tuduhan melanggar perintah tahanan rumah. Setahun kemudian, junta tentera mengusulkan perlembagaan baru di mana satu perempat kerusi diperuntukkan kepada tentera dan melarang Suu Kyi daripada bertanding pilihan raya.

Beberapa pemimpin tentera dalam kerajaan juga telah melepaskan jawatan mereka daripada bertanding tetapi NLD memboikot pilihan raya dan membubarkan parti mereka.

Pilihan raya demokratik pertama dalam tempoh 20 tahun diadakan pada 2010 di mana USDP yang disokong junta tentera menang majoriti. Bekas Panglima Tentera Thien Sein mengambil alih kuasa negara walaupun Pembangkang mendakwa berlaku penipuan dalam pilihan raya.

Sejurus selepas pilihan raya 2010, Suu Kyi dibebaskan setelah menjalani tahanan rumah selama 14 tahun bersama ramai lagi pemimpin politik lain. Apabila Suu Kyi kembali menyertai politik, NLD didaftarkan semula untuk pilihan raya berikutnya pada 2015.

Dipimpin oleh Suu Kyi, Parti NLD menang dalam pilihan raya 2015 setelah hampir 50 tahun di bawah pemerintahan tentera. Myanmar kini membentuk kerajaan yang dipilih secara demokratik.

Namun, pemerintahan NLD juga tidak jauh berbeza. Suu Kyi dikatakan menutup sebelah mata apabila pemimpin tentera Myanmar dituduh melakukan pembunuhan beramai-ramai terhadap etnik Muslim Rohingya.

Kekejaman pihak tentera dan serangan pemberontak Rohingya di Rakhine menyebabkan berlakunya kejadian pelarian terbesar yang berlaku di Asia sejak kebelakangan ini.

Menjelang pilihan raya 2020, suruhanjaya pilihan raya Myanmar telah membatalkan proses pengundian di beberapa daerah di seluruh Rakhine dengan mendakwa bahawa mereka tidak layak untuk mengundi dengan bebas dan adil.

Kesempatan ini juga diambil oleh Panglima Tentera Min Aung Hlaing untuk menyelar kerajaan pilihan rakyat kerana melakukan pelbagai kesalahan yang "tidak dapat dimaafkan".

Hlaing melaporkan kepada akhbar tempatan bahawa dia sebagai "penjaga" negara itu sudah membuat memerhatikan dengan teliti sebelum menuduh suruhanjaya pilihan raya melanggar undang-undang dan prosedur sebelum hari mengundi.

Ketika pengiraan undi pilihan raya 2020 semakin memihak kepada parti Suu Kyi, USDP meminta agar pilihan raya diadakan semula. Pihak tentera menuduh berlaku penyelewengan seperti peti dan sampul undi yang berkualiti rendah, rasuah dan pelbagai lagi.

Suu Kyi bersama Panglima Min Aung Hlaing (kanan), lelaki paling berkuasa di Myanmar selepas rampasan kuasa

Walaupun berjanji akan melindungi Perlembagaan dan tidak merancang rampasan kuasa, Jurucakap tentera iaitu Laksamana Pertama Zaw Min Tun memberi amaran akan "mengambil tindakan" jika masalah pilihan raya ini tidak diselesaikan.

Suruhanjaya pilihan raya menafikan tuduhan pihak tentera mengenai penipuan yang berlaku. Dua hari kemudian, beberapa jam sebelum sidang parlimen pertama diadakan, Suu Kyi dan pemimpin kanan lain ditahan dan darurat diisytiharkan melalui siaran TV.


Kisah Ahli Farmasi Anti-Vaksin dan Geng Bumi Rata Yang Merosakkan Dos Vaksin

Kumpulan-kumpulan penyokong tegar teori konspirasi kebiasaannya mempunyai satu persamaan ketara - mereka adalah kumpulan yang menolak hujah atau bukti saintifik.

Ini kerana bagi mereka semua isu berkait dengan kajian saintifik bukan saja patut diperdebatkan, malahan patut juga ditolak dan disangsikan sejak mula kerana hujah-hujah saintifik adalah satu bentuk kawalan minda ke atas kita.

Tetapi satu kes yang baru berlaku di Amerika Syarikat melibatkan seorang ahli farmasi berpengalaman, yang dibuktikan juga seorang pengikut tegar teori anti vaksin membingungkan semua pihak.

Steven R. Brandenburg merupakan seorang ahli farmasi bertauliah sejak 22 Ogos 1997, tarikh dia mula mendapat lesen untuk menjadi seorang pengamal perubatan.

Pada bulan Disember tahun 2020 semasa bekerja lebih masa, Brandenburg didakwa menggunakan kedudukannya sebagai ahli farmasi, sengaja merosakkan 570 dos vaksin Covid-19 jenis Moderna yang disimpan di hospital lokasi dia bertugas.

Brandenburg didapati mengeluarkan dua kotak yang mengandungi dos-dos vaksin itu yang perlu disimpan dalam peti sejuk, membiarkannya berada dalam suhu bilik dengan niat untuk menghilangkan tahap keberkesanan vaksin itu sebelum mengembalikan semula vaksin tersebut ke dalam peti simpanannya.

57 orang telah 'selamat' disuntik vaksin yang telah dirosakkan itu. Persoalan utamanya adalah kenapa dia berbuat demikian?

Brandenburg adalah antara individu yang percaya vaksin perlindungan Covid-19 itu bakal merosakkan tubuh badan penerimanya serta bagi wanita, tidak lagi boleh mengandung selepas itu.

Beliau juga percaya 'mikrocip' yang terkandung dalam vaksin akan digunakan kerajaan untuk tujuan jahat. Lebih menarik, Brandenburg juga percaya Covid-19 tidak benar.

Brandenburg dilaporkan sudah mula terpengaruh dengan teori-teori konspirasi dalam tempoh yang lama, tetapi baru mula berceramah berkaitan kebaikan anti-vaksin kepada rakan sekerjanya beberapa tahun kebelakangan ini.

Tidak jelas pada detik bilakah perubahan pada Brandenburg bermula. Siasatan lebih lanjut selepas pendedahan kes sengaja merosakkan vaksin itu mendapati Brandenburg juga sedang berdepan kes tuntutan cerai oleh isterinya yang difailkan pada bulan Jun 2020.

Dalam kertas tuntutan, isterinya menyenaraikan antara sebab utama perceraian diperlukan adalah kerana kepercayaan Brandenburg kepada teori bahawa semua yang ada di depan mata sekarang - adalah ilusi.

Brandenburg percaya langit yang kita nampak bukanlah benar, sebaliknya adalah sebuah perisai fizikal yang dibina kerajaan-kerajaan dunia agar kita semua tidak mampu melihat Tuhan.

Ekoran daripada kepercayaan itulah, sinambungannya Brandenburg juga percaya bumi ini rata.

Disebabkan ketakutan melihat suaminya berubah menjadi seorang pengikut tegar fanatik teori konspirasi, Gretchen Brandenburg melakukan tuntutan serta menjadi salah seorang saksi dalam kes pendakwaan suaminya sendiri.

Brandenburg didedahkan sedang mempersiapkan semua kelengkapan, dengan menyewa sebuah storan khas sebagai pusat simpanan bekalan makanan, air dan senjata yang akan diperlukan bila kejatuhan langit berlaku dan kerajaan-kerajaan dunia menutup bekalan air serta elektrik kepada orang awam.

Pada 26 Januari 2021, Brandenburg didapati bersalah atas dua pertuduhan mensabotaj produk perubatan sehingga membahayakan orang lain, tanpa mengambil kira risiko perbuatannya.

Dia dijatuhkan hukuman berat penjara maksimum 10 tahun untuk setiap pertuduhan, selepas mengambil kira kedudukan Brandenburg sendiri sebagai ahli farmasi - salah satu profesion perubatan yang paling diyakini dan dipercayai masyarakat seluruh dunia.

Apatah lagi tindakannya mensabotaj bekalan vaksin berlaku semasa pandemik melanda.

Beberapa hari sebelum ditahan, Brandenburg dikatakan sudah mula membawa senjata api ke tempat kerja yang disimpan dalam beg semasa mula merancang perbuatan sabotajnya.

Apabila dipersoalkan apakah keperluan untuk membawa senjata api ke hospital, Brandenburg menyatakan dia perlu perlindungan kerana pihak tentera akan hadir untuk menangkapnya kerana Brandenburg tahu hari akhirat akan tiba tak lama lagi.

Hasil tindakannya itu yang dilakukan atas kesedaran sendiri, telah mengakibatkan kesemua bekalan 570 dos bekalan vaksin Covid-19 yang sepatutnya digunakan disahkan rosak.

Pihak hospital menerima 600 dos keseluruhannya. Hanya 30 dos sempat disuntik kepada para pekerja hospital lebih awal.

Hospital Pharmacist to Plead Guilty to Attempting to Spoil Hundreds of COVID Vaccine Doses


Kisah Seorang Kakak "Drop Out" Jadi Peguam Untuk Buktikan Adiknya Tidak Bersalah Membunuh

Pada pagi 21 Mei 1980, Katherina Reitz Brow ditemui mati di rumahnya di Massachusetts, Amerika Syarikat. Mayatnya ditemui pada jam 10.45 pagi, dengan kesan darah di seluruh kawasan rumah.

Katherina didapati ditikam lebih dari 30 kali dan almarinya digeledah.

Beg tangannya, beberapa barang kemas dan sampul surat di mana dia menyimpan wang tunai semuanya hilang.

Individu terakhir yang melihat Katherina hidup adalah suaminya, yang meninggalkan rumah mereka pada jam 7 pagi.

Penyiasatan dilakukan dengan segera dan para penyiasat menemui rambut, darah dan cap jari di rumah tersebut yang dianggap milik si penjenayah.

Malah, mereka juga menemui senjata yang dikatakan digunakan untuk membunuh Katherina iaitu sebilah pisau yang berlumuran darah yang dibuang ke dalam bakul sampah.

Cap jari juga berjaya diperoleh dari pembakar roti dan satu tin bir.

Pada awal penyiasatan, pihak polis menyoal siasat Kenny Waters. Dia tinggal bersama-sama teman wanitanya, Brenda Marsh, berdekatan dengan rumah Katherina.

Kenny bekerja di sebuah restoran di Ayer, Massachusetts, di mana Katherina merupakan pelanggan tetap. Dikatakan bahawa para pekerja di restoran tersebut tahu bahawa Katherina menyimpan sejumlah wang tunai yang banyak di rumahnya.

Setelah diberkas, Kenny disiasat oleh pihak polis dan memberikan alibi yang kukuh bahawa dia bekerja sehingga jam 8.30 pagi pada hari Katherina dibunuh. Malah, Kenny memberitahu bahawa dia dihantar pulang ke rumah oleh seorang rakan sekerja.

Kenny kemudiannya menukar pakaian dan hadir di mahkamah Ayer pada jam 9 pagi bersama peguamnya. Kenny memberitahu bahawa dia meninggalkan mahkamah tersebut pada jam 11 pagi untuk kembali ke restoranvberada di situ sehingga jam 12.30 tengah hari.

Ini bermakna Kenny mempunyai alibi kukuh dari jam 8.30 pagi sehingga 12.30 tengah hari, di mana mayat Katherina ditemui pada jam 10.45 pagi.

Pihak polis memeriksa pakaian dan badannya, dan tidak menemui sebarang kesan darah atau luka. Cap jari Kenny diambil dan dia disoal siasat lagi namun tidak didakwa.

Kes tersebut tidak dapat diselesaikan untuk tempoh lebih dari 2 tahun.

Pada Oktober 1982, seorang lelaki bernama Robert Osborne, yang tinggal bersama-sama Brenda Marsh (ketika ini bekas teman wanita Kenny), hadir ke Balai Polis Ayer dan dikatakan menawarkan untuk memberikan maklumat mengenai pembunuhan itu.

Robert berkata Brenda memberitahunya bahawa Kenny mengaku padanya bahawa dia adalah pembunuh Katherina. Namun, tidak diketahui sama ada Robert diberikan bayaran untuk maklumat yang diberikan.

Pihak polis kemudiannya menyoal siasast Brenda dan dikatakan mengugut untuk mendakwanya terlibat dalam pembunuhan tersebut. Malah, jika Brenda tidak menyokong dakwaan yang dibuat oleh Robert, anak-anaknya akan diambil darinya.

Pada mulanya Brenda enggan dengan mengatakan bahawa kenyataan yang diberikan oleh Robert adalah tidak benar.

Walau bagaimanapun, Brenda akhirnya bersetuju untuk bekerjasama dan memberitahu polis bahawa Kenny pulang ke rumah pada pagi kejadian dengan kesan cakaran di wajahnya.

Roseanna Perry, seorang lagi bekas teman wanita Kenny, juga pada mulanya memberitahu polis bahawa dia mempunyai maklumat tentang pembunuhan tersebut.

Namun selepas lebih daripada tiga jam disoal siasat dan diugut untuk ditahan, Roseanna memberitahu bahawa Kenny berkata sesuatu tentang menikam seorang wanita dan mencuri wang serta barang kemasnya.

Berdasarkan kenyataan ini, Kenny didakwa kerana membunuh Katherina dan perbicaraannya bermula pada Mei 1983.

Walaupun polis telah menggunakan cap jari untuk mengecualikan Kenny dan beberapa suspek lain semasa penyiasatan dilakukan, namun rekod ini tidak diberikan kepada pihak pendakwa.

Penganalisa forensik memberi keterangan bahawa tiga helai rambut ditemui di tempat kejadian, termasuklah sehelai dalam tangan mangsa dan sehelai lagi pada pisau tersebut, namun ketiga-tiganya tidak sepadan dengan mangsa atau Kenny.

Akhirnya, walaupun tidak dapat dibuktikan bersalah, Kenny disabitkan kesalahan pada 11 Mei 1983 dan dijatuhi hukuman penjara seumur hidup.

Kenny mengemukakan rayuannya beberapa kali di antara tahun 1983 dan 1999.

Walaupun Roseanna menarik balik pengakuannya tentang pengakuan bersalah oleh Kenny, namun rayuan Kenny untuk perbicaraan baharu tetap ditolak.

Selepas Kenny disabitkan kesalahan, kakaknya iaitu Betty Waters yang percaya bahawa adiknya tidak bersalah tidak dapat berdiam diri.

Betty yang tidak menamatkan sekolah menengah, berusaha melanjutkan pelajaran ke kolej dan menamatkan pengajian undang-undang pada tahun 1998, semata-mata untuk berusaha membebaskan adiknya.

Pada tahun 1999, Betty menemui bukti darah yang diambil dari tempat kejadian dan memperoleh perintah mahkamah untuk menyimpan bukti tersebut untuk ujian DNA.

Pada tahun 2000, Betty mula bekerja dengan Projek Innocence untuk kes ini.

Bersama-sama, mereka mencapai persetujuan dengan pejabat Peguam Daerah Middlesex untuk membenarkan makmal persendirian melakukan ujian DNA terhadap bukti tersebut.

Keputusan yang diperoleh mengecualikan Kenny dan suami Katherina, sekaligus membuktikan bahawa Kenny bukanlah pembunuh tersebut.

Pada 13 Mac 2001, Makmal Jenayah Polis Negeri Massachusetts mengesahkan keputusan DNA tersebut dan sabitan terhadap Kenny ditarik balik dua hari kemudian.

Selepas hampir 18 tahun menjalani hukuman di penjara bagi jenayah yang tidak dilakukannya, Kenny akhirnya dibebaskan sementara pihak pendakwa mempertimbangkan sama ada akan cuba mendakwanya semula.

Pejabat Peguam Daerah Middlesex membuka satu penyiasatan baharu bagi kes ini untuk menentukan sama ada mahu mendakwa semula Kenny atau tidak.

Penyiasatan semula itu diketuai oleh pegawai polis negeri, yang mendapati bahawa laporan polis adalah tidak lengkap dan menghubungi para pegawai polis Ayer yang terlibat dalam penyiasatan asal.

Pada ketika ini dan untuk kali pertama, polis menyerahkan rekod lengkap kes itu termasuklah laporan polis yang mengesahkan jadual kerja Kenny adalah benar dan dokumen tentang bukti cap jari yang telah diambil sebelum perbicaraan.

Pada 15 Mac 2001, pejabat Peguam Daerah Middlesex menarik balik semua dakwaan ke atas Kenny dan pembebasannya menjadi rasmi.

Malang sekali bagi Kenny, dia terlibat dalam satu kemalangan tragis pada 19 September 2001 dan terbunuh, hanya 6 bulan selepas dia dibebaskan daripada penjara.

Walaupun baru sahaja dibebaskan dan belum sempat menikmati kehidupan baru, namun menurut Betty ia adalah tempoh yang paling bernilai bagi adiknya.

Sejak kematian Kenny, wakil-wakil harta pusakanya telah menyelesaikan tuntutan mahkamah sivil dengan bandar Ayer.

Kes ini menjadi inspirasi kepada filem tahun 2010 bertajuh "Conviction".


Cara Orang Afghanistan Simpan Buah Anggur Sehingga 6 Bulan Tanpa Peti Ais

Sebelum kewujudan peti sejuk, manusia zaman dahulu mempunyai pelbagai teknik tradisional untuk menyimpan makanan yang mudah rosak. Buah-buahan adalah antara makanan yang mudah rosak, jadi kita sebagai pembeli kebiasaannya tidak akan membelinya dalam kuantiti yang sedikit.

Bagi penjual pula, mereka adakalanya terpaksa menjual pada harga lebih murah bagi memastikan buah-buahan terjual dan bagi mengelakkan mereka kerugian lebih besar sekiranya buah-buahan rosak.

Teknologi sejuk beku pada masa kini membolehkan buah-buahan bermusim yang mendapat permintaan tinggi seperti Musang King disimpan lebih lama dan dijual sepanjang tahun. Sebelum kewujudan teknologi-teknologi penyimpanan moden, bagaimanakah orang zaman dahulu menyimpan stok makanan mereka agar tahan lebih lama?

Kali ini, kami ingin berkongsi mengenai "gangina", satu cara tradisional orang Afghanistan menyimpan buah-buahan daripada cepat rosak.

Secara ringkasnya, gangina adalah cara tradisional untuk menjaga anggur dan buah-buahan lain segar selama beberapa bulan -  dengan menutupnya dalam bekas kedap udara yang terbuat dari tanah yangg dikeringkan.

Secara umumnya, buah anggur adalah antara buah yang sensitif kerana sangat mudah dan cepat rosak. Buah anggur sangat sukar untuk disimpan untuk jangka masa yang panjang walaupun menggunakan sistem penyejukan moden seperti peti sejuk.

Namun, mungkin ramai yang tidak tahu bahawa bahawa orang Afghanistan ejak sekian lamanya telah menggunakan kaedah kuno untuk menjaga buah-buahan sensitif ini tetap segar untuk dimakan pada bulan-bulan musim dingin, ketika buah-buahan segar sukar didapati.

Dikenali sebagai gangina, teknik penyimpanan pintar ini merangkumi penyimpanan anggur yang masih sihat dalam bekas seperti piring yang terbuat dari dua lapisan tanah basah. Bekas dibiarkan berrjemuran di bawah sinar matahari hingga kering dan kemudian harus disimpan di tempat yang sejuk, jauh dari sinar matahari.

Sekiranya disimpan dengan betul, bekas gangina ini dapat mengekalkan anggur yang dipetik pada musim luruh segar hingga musim bunga tahun hadapan.

Sebelum anggur-anggur segar disimpan dalam gangina, anggur yang sudah buruk atau rosak perlulah diasingkan terlebih dahulu. Sekiranya anggur yang mempunyai sedikit kerosakan diletakkan dalam gangina bersama anggur-anggur lain, ia akan merosakkan semua anggur lain.

Oleh itu, perkara pertama yang perlu dilakukan dan sangat penting dilakukan adalah mengasingkan buah yang sudah rosak terlebih dahulu agar teknik penyimpanan ini benar-benar berkesan menjaga buah-buah yang lain. Ada kalanya, anggur yang disimpan dengan teknik ini boleh bertahan sehingga 6 bulan lamanya.

Apabila kering sepenuhnya, mereka akan memasukkan buah-buahan yang ingin disimpan ke dalamnya - kebanyakan orang lebih suka meletakkan anggur di dalamnya. Kemudian, mereka akan menutup lubang sepenuhnya untuk menghalang kemasukan udara atau gas yang akan merosakkan buah-buahan tersebut.

Seorang petani yang mempunyai ladang anggur yang besar kebiasaannya akan menghasilkan antara 10 - 20 ribu gangina setiap tahun. Setiap gangina ini biasanya mampu menyimpan sehingga 1 kg anggur.

Bekas gangina harus kedap udara dan disimpan di tempat yang sejuk dan gelap, agar buah-buahan di dalamnya segar. Pada musim sejuk atau musim bunga, ketika permintaan untuk buah-buahan meningkat dan seiring dengan harga tinggi yang sanggup dibayar oleh pembeli, petani yang mahir menghasilkan gangina akan mengeluarkan stok anggur mereka dan menjualnya untuk keuntungan.

Setiap bekas menyimpan kira-kira satu kilogram anggur. Penggunaan gangina merupakan satu kelebihan kepada mereka kerana mampu menyimpan stok lebih banyak dan menjualnya sepanjang tahun.

Tidak semua bahagian Afghanistan tahu menghasilkan gangina. Mengikut info daripada laman Kementerian Pertanian Pengairan & Ternakan Afghanistan, budaya menyimpan buah dalam gangina ini adalah budaya orang Afghanistan di baahgian utara.

Mereka akan menggunakan buah-buahan yang disimpan ini pada malam musim sejuk atau perayaan seperti malam Tahun Baru atau malam musim sejuk terpanjang yang  dikenali sebagai Chilla.


Ini Cara Sebenar McDonald's Mengaut Keuntungan

Ketika kemelesetan atau krisis, tingkah laku pengguna cenderung untuk berubah dalam cara yang boleh dijangkakan.

Biasanya perniagaan yang paling teruk terjejas adalah perniagaan yang tidak penting perjalanan dan pelancongan, percutian dan perhotelan, dan pembuatan.

Syarikat lain sebenarnya mendapat keuntungan yang sama malah lebih, seperti makanan segera.

Sebagai contoh dari tahun 2008 hingga 2010, ketika syarikat-syarikat lain tutup atau mengecil, Subway menambah 6,000 cawangan baharu dan KFC menambah 300 cawangan baharu dalam tempoh yang sama.

Namun, sebuah syarikat kelihatan lebih menonjol dan dilihatkan sebagai pemenang pada tahun 2008, iaitu McDonald's.

Pada tahun yang sama, McDonald's meneruskan peningkatan jualan sepanjang 55 bulan dengan prestasi yang lebih hebat dari sebelum kemelesetan, sementara membuka 600 lagi cawangan baharu dengan pulangan ekuiti 29% sangat mengagumkan.

Antara sebab mengapa McDonald's digelar oleh sesetengah penganalisis sebagai "kalis-kemelesetan" adalah kerana McDonalds adalah syarikat harta tanah.

Jika dilihatkan pada penyata imbangan tahun 2019 McDonald's, nilai semasa semua hartanah dan peralatannya sebelum melaporkan susut nilai, bernilai RM158 bilion. Secara teknikalnya, ia menjadikan McDonald's sebagai pemegang hartanah kelima terbesar di dunia, diukur oleh jumlah aset.

Seperti KFC dan Subway, McDonald's boleh berkembang dengan begitu pesat dan sampai ke seluruh dunia melalui francais.

85% daripada restoran McDonald's dimiliki oleh seseorang yang pada dasarnya 'menyewa' nama dan jenama McDonald's , dengan bayaran yang agak tinggi.

Apa yang menjadikan syarikat ini sangat unik adalah, tidak seperti gergasi makanan segera yang lain, McDonald's memperoleh sebahagian besar pendapatan francais dari bayaran sewa, bukannya burger.

Oleh kerana McDonald's mempunyai pengalaman membeli dan menjual hartanah selama beberapa dekad, ia mengetahui ramuan tepat bagi sesebuah lokasi yang mampu menjadi tarikan.

Ia biasanya membeli tanah di persimpangan antara dua jalan raya yang sesak dan membeli ruang di mana-mana sudut yang mempunyai tempat letak kenderaan paling banyak.

Ruang yang ideal adalah sekitar 50,000 kaki persegi, dengan 4,500 kaki untuk ruang bangunan. Persimpangan tersebut juga harus mempunyai lampu isyarat.

McDonald's kemudiannya membeli hartanah ini dengan kadar faedah tetap jangka panjang dan pegangan hartanahnya yang besar memberikan McDonald's tawaran yang terbaik.

Kemudian, apabila seseorang memohon untuk mengendalikan lokasi McDonald's mereka sendiri, mereka perlu menandatangani Perjanjian Francais dengan syarikat itu di mana McDonald's menetapkan hampir setiap perincian bagaimana perniagaan akan beroperasi dari bagaimana burger dimasak sehinggalah waktu operasi.

Sebagai contoh, pemegang francais restoran hanya boleh membeli barangan dari pembekal yang diluluskan, yang mungkin bukan pilihan terbaik atau termurah.

Pemegang francais restoran iaitu pemilik tempatan biasanya membuat jumlah pelaburan pendahuluan sebanyak RM1,800,000 hingga RM4,500,000 untuk satu lokasi, termasuk wang pendahuluan awal yang dibayar secara tunai, yuran francais sekali sebanyak RM180,000 dan 5% royalti dari pendapatan setiap bulan.

Dengan ini, McDonald's dengan serta-merta mempunyai penyewa yang mana sentiasa membayar dengan harga melebihi pasaran semasa.

Bergantung pada nilai yang anda rasakan cara untuk mencari lokasi yang baik, anda mungkin berasakan perjanjian ini sebagai perkhidmatan yang sangat bernilai, atau satu taktik perniagaan yang kejam.

Malah, kesatuan francais mendapati bahawa biasanya pemegang francais membayar sewa purata 6% hingga 10% dari jumlah jualan, manakala pemegang francais McDonald's membayar antara 8.5% dan 15%.

Dan jika sesebuah lokasi itu gagal untuk memberikan prestasi yang diharapkan, McDonald's dengan mudah boleh mencari pemegang francais baharu untuk lokasi tersebut selepas kontrak tamat, atau menjual tanah tersebut kepada orang lain sepenuhnya, bisanya dengan untung yang lebih tinggi.

Dalam kata mudah, kerana ia dilihatkan sebagai satu pelaburan yang tersangat selamat. Kelebihan model pelaburan ini adalah walaupun jumlah bayaran sangat tinggi (yuran, kos permulaan dan pendapatan tahunan), kebarangkalian untuk berjaya adalah sangat tinggi.

Sebagai contoh, rata-rata satu lokasi francais McDonald's menjana jualan sebanyak RM10.94 juta setiap tahun, dengan keuntungan akhir sebanyak RM623,700 yang mana dilihatkan sebagai tidak begitu memberangsangkan.

Namun disebabkan permintaan McDonald's yang sangat tinggi, ia menjadi satu pelaburan yang kukuh.

Memang benar mereka yang mahu memohon lesen francais harus memenuhi standard yang tinggi dan setelah mereka melakukannya, mereka hampir tidak mempunyai kawalan terhadap perniagaan mereka sendiri, namun semua ini juga mengurangkan risiko.

Walaupun francais lain mungkin mempunyai keperluan yang lebih longgar, mereka juga mempunyai risiko yang lebih besar.

Pemilik McDonald's tidak perlu bimbang jika mereka layak untuk perniagaan ini, mempunyai lokasi yang baik, dan memenuhi standard pelanggan, kerana jika mereka tidak memenuhi kriteria ini, mereka tidak akan dibenarkan memegang lesen francais.

Kemelesetan adalah satu peluang untuk membeli harta tanah dengan harga yang lebih rendah.

Apabila situasi menjadi sangat teruk seperti pandemik ketika ini, model hartanah ini memberikan risiko kepada pemegang francais, yang mana diwajibkan untuk membayar jumlah minimum sewa tanpa mengira penjualan, seperti yang dipersetujui dalam kontrak.

Semua ini boleh dilihat melalui trend pertambahan cawangan francais McDonalds dan trend menurun dalam jumlah cawangan yang dikendalikan oleh McDonald's sendiri.

Mungkin, McDonald's cuba untuk mengundurkan diri dari industri makanan segera.


5 Budaya Membuang Ahli Keluarga Yang Diamalkan Di Seluruh Dunia

Hubungan kekeluargaan memerlukan setiap orang dalam individu memainkan peranan masing-masing, menjaga, membesarkan, mendidik dan seterusnya menyayangi satu sama lain sehingga ke hujung hayat.

Walaupun demikian bukan semua pihak mampu menanggung beban mempunyai ahli keluarga yang perlu dijaga, apatah lagi apabila melibatkan keluarga miskin atau terbeban dengan masalah kewangan disebabkan beban yang ditanggung.

Oleh sebab itulah wujud beberapa budaya yang harus diakui tidak berperikemanusiaan, tetapi tetap diamalkan di beberapa negara.

Di Jepun, terdapat sebuah gunung yang dinamakan sebagai Gunung Ubasute atau dalam bahasa tempatan 'Obasuteyama'.

Gunung itu dinamakan sedemikian rupa kerana lokasi itu popular sebagai lokasi di mana segelintir masyarakat Jepun akan meninggalkan ibu atau bapa mereka (kebiasaannya ibu) di situ, akibat tidak lagi mampu menanggung beban penjagaan mereka.

'Obasuteyama' bermaksud 'gunung nenek-nenek tua dibuang.' Sehingga ke hari ini, masyarakat Jepun tidak dapat mengenalpasti adakah asal-usul nama gunung itu sebuah legenda rakyat semata-mata atau memang satu budaya yang benar-benar dilakukan.

KIsah-kisah rakyat yang diperturunkan banyak menceritakan berkenaan anak lelaki yang akan ditugaskan mendukung ibunya, membawa ibunya sendiri naik ke gunung itu untuk ditinggalkan. Ibunya pula sepanjang perjalanan akan mematahkan ranting dan dahan, bagi menjadi petunjuk anaknya semasa anaknya pulang selepas itu.

Dalam zaman moden, budaya ini kini berubah dengan beberapa kes individu di Jepun ditinggalkan saja di kawasan awam, bagi membantu meringankan beban yang tidak lagi mampu menjaga ibu, bapa dan ada kalanya pasangan sendiri yang sudah hilang ingatan dan kewarasan.

Sebilangan kecil komuniti di Tamil Nadu, India masih lagi mengamalkan apa yang dinamakan sebagai 'thalakoothai' atau 'pembunuhan warga tua', berdasarkan kepada 'persetujuan' yang diterima daripada mangsa.

Walaupun amalan ini dikategorikan sebagai satu jenayah, pihak berkuasa masih tidak dapat menghalang daripada perkara ini berlaku kerana 'thalakoothai' berlaku puncanya daripada kerjasama masyarakat sendiri.

Didorong oleh faktor kemiskinan serta beban untuk terus menjaga ibu atau bapa yang sudah terlalu uzur, keputusan untuk 'mematikan' individu uzur ini dibuat bergantung kepada pilihan ahli keluarga dengan sokongan pemimpin dalam komuniti itu sendiri - mengakibatkan ramai warga tua seakan menerima saja takdir bagaimana hayat mereka akan diakhiri.

Individu yang terpilih akan diberikan larutan kelapa dan susu, serta dimandikan dalam minyak kelapa dengan disaksikan sendiri sanak saudara mereka. Larutan khas itu dikatakan mampu menyebabkan kegagalan buah pinggang serta mengakibatkan degupan jantung mangsa terhenti selepas beberapa jam.

Bagi masyarakat Inuit yang tinggal dalam suasana mencabar di Artik, perlu menjaga ibu bapa yang uzur merupakan satu cabaran yang sangat besar bagi mereka disamping mencari rezeki.

Dalam sistem tradisional masyarakat Inuit sendiri yang sangat mementingkan kerja keras dalam menempuh hidup, tidak dapat menyumbang serta menjadi beban dilihat sebagai sesuatu yang dipandang serong khasnya ketika musim kebuluran.

Banyak pihak mempopularkan kaedah ibu atau bapa yang uzur ini akan diletakkan di atas bongkah ais, lalu dihanyutkan dalam air dibiarkan menunggu mati. Bagaimanapun kaedah ini lebih bersifat fiksyen berbanding realiti sebenar.

Realitinya, kaedah yang digunakan kurang dramatik - ramai anak memilih untuk membiarkan saja ibu atau bapa berdepan cuaca ekstrim di luar atau meninggalkan saja ibu bapa mereka ditempat asing yang jauh dari kediaman. (PDF)

Beberapa bukti yang ditemui juga menunjukkan wujud kes di mana ibu atau bapa itu sendiri memilih untuk membunuh diri, demi masa depan pewaris mereka.

Amalan ini tidak menular di kalangan masyarakat Inuit secara berleluasa, sebaliknya menjadi pilihan terakhir sekiranya situasi menjadi bertambah buruk dan legasi keluarga perlu diteruskan.

Kali terakhir kes ini dilaporkan berlaku adalah pada tahun 1939.

Jika orang Inuit menggunakan praktikaliti sebagai alasan untuk menamatkan nyawa, orang Chukchi di Siberia pula mengamalkan amalang pengorbanan diri sebagai jalan utama untuk 'meringankan' beban anak cucu mereka.

Di kalangan masyarakat Chukchi mereka percaya bahawa upacara pengorbanan atau penyembahan makhluk, akan menyebabkan semangat alam yang mengawal cuaca dan kehidupan di situ menjadi aman.

Dalam sesetengah situasi sangat teruk yang mengakibatkan masyarakat mereka berdepan kesusahan, ada warga tua yang akan menawarkan diri untuk dijadikan korban kerana mereka percaya korban manusia adalah korban paling tinggi nilainya, berbanding haiwan.

Jadi kisah-kisah berkaitan majlis 'pembunuhan' yang diaturkan sendiri oleh saudara mara dilaporkan masih berlaku, sehingga dekad 1990-an secara sulit. Bagaimana nyawa mereka ditamatkan pula, bergantung kepada pilihan warga tua itu sendiri.

Ada yang memilih untuk ditembak mati anak lelaki. Ada yang mahu kematiannya dilakukan secara mengejut. Ada yang meminta dirinya digantung.

Seminggu sebelum hari kematian hadir, wanita di kalangan masyarakat Chukchi akan bekerjasama menyediakan pakaian bagi si mati - sebagai penghormatan terakhir buat individu yang sanggup menjadi korban untuk kesenangan hidup mereka yang tinggal.

Jika kesemua amalan dan tradisi yang kami senaraikan di atas berkait dengan warga tua, amalan 'restavek' yang masih diamalkan di Haiti pula melibatkan golongan kanak-kanak.

'Restavek' yang membawa makna 'tinggal bersama' merupakan salah satu kaedah ibu bapa kumpulan miskin di Haiti meringankan beban mereka dalam membesarkan anak-anak, dengan menghantar anak mereka untuk bekerja di rumah-rumah keluarga yang lebih berkemampuan.

Kanak-kanak seawal usia 5 tahun majoritinya perempuan, akan ditempatkan dalam rumah orang lain berkhidmat sebagai pekerja am atau pembantu rumah - dengan harapan agar tuan rumah akan menyara kos hidup dan pendidikan anak tersebut selama mana mereka bekerja di situ.

Namun apa yang berlaku sebaliknya apabila majikan atau tuan rumah mula mengambil kesempatan ke atas 'tenaga kerja' yang hadir, mengabaikan saja kebajikan kanak-kanak ini, terhalang daripada ke sekolah serta tidak mendapat makan minum secukupnya.

Kes-kes penderaan melibatkan kanak-kanak dan remaja 'restavek' juga sering dilaporkan.

Apa yang menakutkan, amalan ini berleluasa di seluruh Haiti dianggarkan melibatkan lebih 500,000 orang kanak-kanak keseluruhannya. Tradisi ini telah pun bermula berabad lamanya dan masih diteruskan sehingga ke hari ini.

Ini kerana  ramai ibu bapa di sana tidak takut untuk melepaskan anak mereka untuk tinggal dalam rumah orang asing - terlalu percaya orang asing mampu menawarkan kehidupan yang lebih baik berbanding ibu bapa kandung yang hidupnya daif.


10 Negara Paling Tidak Selamat Untuk Kanak-Kanak

United Kingdom adalah tempat paling selamat bagi kanak-kanak manakala Pakistan adalah tempat yang paling tidak selamat.

Ini menurut indeks baharu yang memberikan ranking kepada 40 negara berkenaan dengan bagaimana tindak balas yang diberikan terhadap ancaman seksual dan eksploitasi terhadap kanak-kanak.

Menurut laporan berjudul Out of the Shadows oleh The Economist Intelligence Unit dan World Childhood Foundation, 40 negara dalam indeks ini mewakili 70% kanak-kanak di seluruh dunia.

Negara-negara tersebut disenaraikan berdasarkan persekitaran mereka di mana keganasan seksual kanak-kanak berlaku dan ditangani, rangka kerja undang-undang mereka untuk melindungi kanak-kanak, komitmen pemerintah dan kemampuan mereka untuk memberikan tindak balas yang sesuai serta keterlibatan industri, masyarakat awam dan media dalam memerangi isu ini.

Indeks ini bertujuan untuk membantu negara-negara mengesan kemajuan menuju sasaran kedua Matlamat Pembangunan Lestari 16, iaitu untuk "menamatkan penderaan, eksploitasi, pemerdagangan dan segala bentuk keganasan, serta penyeksaan terhadap kanak-kanak" menjelang tahun 2030.

Dengan skor 100 mewakili persekitaran terbaik untuk kanak-kanak, sepuluh negara tercorot dalam indeks ini adalah:

Manakala bagi sepuluh negara teratas dalam indeks ini semuanya negara berpendapatan tinggi iaitu:

Malaysia yang mana menurut mengikut klasifikasi standard adalah sebuah negara berpendapatan sederhana, berada di kedudukan yang agak membimbangkan iaitu ke-20 dengan skor 53.4, di antara Uganda (53.7) dan Romania (52.8).

Walau bagaimanapun, laporan itu menyatakan bahawa berlakunya penderaan dan eksploitasi seksual kanak-kanak tidak berkaitan dengan tahap pendapatan negara.

Beberapa negara berpendapatan tinggi dan sederhana telah tersenarai di kedudukan bawahan termasuk China, Argentina dan Rusia, malah hanya tiga dari sepuluh negara teratas sahaja yang mendapat skor sekurang-kurangnya 75.

Laporan itu mengatakan bahawa ini bermakna masih ada "jurang yang besar dalam keadaan perlindungan untuk kanak-kanak walaupun di negara-negara terkaya."

Malah, satu lagi laporan pemerdagangan manusia baru-baru ini oleh Pejabat PBB mengenai Dadah dan Jenayah mendapati bahawa walaupun kebanyakan mangsa pemerdagangan manusia dikesan di negara mereka sendiri, negara-negara kaya lebih cenderung menjadi destinasi untuk mangsa pemerdagangan rentas sempadan dari pelbagai wilayah.

Walaupun laporan PBB memantau semua jenis pemerdagangan manusia, ia mengatakan bahawa eksploitasi seksual terus menjadi bentuk pemerdagangan manusia yang paling banyak dikesan.

Di kebanyakan wilayah, wanita lebih sering dikesan sebagai mangsa pemerdagangan manusia untuk eksploitasi seksual, tetapi di Amerika Tengah dan Caribbean, gadis lebih banyak menjadi mangsa.

Namun, laporan Out of the Shadows menunjukkan bahawa pemerdagangan manusia hanya merangkumi sebilangan kecil kes penderaan dan eksploitasi seksual kanak-kanak.

Ia juga mendapati bahawa kanak-kanak lelaki sering terlepas pandang sebagai mangsa.

Dari 40 negara ini, hanya 17 negara sahaja yang mengumpulkan maklumat mengenai kanak-kanak lelaki, dan hanya lima negara yang mengumpulkan maklumat berkaitan kanak-kanak lelaki mengenai eksploitasi seksual secara khusus.

Selain itu, 26 dari 40 negara ini mempunyai agensi penguatkuasaan undang-undang yang ditetapkan untuk memerangi eksploitasi seksual kanak-kanak, tetapi hanya lapan negara sahaja yang mempunyai peruntukan khas.

Kekurangan peruntukan sumber ini serta peningkatan eksploitasi dalam talian menjadikan kesalahan nasional dan transnasional lebih sukar untuk ditangani.

Namun, laporan PBB menyatakan bahawa pemerdagangan manusia berpunca dari eksploitasi dan bukannya gerakan, dan untuk pertama kalinya, mangsa pemerdagangan manusia yang dikesan di dalam sempadan mereka sendiri merangkumi sebahagian besar mangsa yang dikesan di seluruh dunia.

Hal ini memberitahu bahawa kita perlu menjadikan eksploitasi manusia sebagai jenayah utama yang perlu diperangi, kata laporan itu.

Memperkukuhkan perundangan adalah cara penting lain untuk sekurang-kurangnya mengesan mangsa penderaan dan eksploitasi.

Out of the Shadows melaporkan bahawa hanya 25 dari 40 negara sahaja yang mempunyai undang-undang yang mengharuskan mereka yang bekerja dalam industri berkaitan dengan kanak-kanak untuk melaporkan kes penderaan seksual.

Dan menyentuh kanak-kanak bawah umur secara seksual diharamkan dengan jelas oleh hanya 21 daripada 40 buah negara ini.

Apa-apa pun, mengesan mangsa penderaan dan eksploitasi seksual adalah langkah yang sangat penting untuk mengatasi masalah ini.


Benarkah Pegawai Diplomatik Kebal Undang-Undang? Fahami Imuniti Diplomatik

Pada 9 Mei 2014, seorang pegawai diplomatik yang bertugas di Suruhanjaya Tinggi Malaysia di New Zealand telah didakwa memecah masuk ke dalam rumah seorang wanita tempatan dan melakukan serangan seksual terhadapnya.

Namun, pegawai diplomatik ini memohon imuniti diplomatik dan dibenarkan pulang ke tanah air bersama keluarganya.

Pada tahun 2010, seorang diplomat Qatar Mohammed al-Madadi menyebabkan ketakutan di atas pesawat dari Washington D.C ke Denver, dengan merokok di tandas pesawat.

Apabila berhadapan dengan tentera AS, dia dilaporkan membuat jenaka tentang menyalakan bom dalam kasutnya dan menyatakan bahawa dia memiliki imuniti diplomatik.

Istilah "imuniti diplomatik" atau "kekebalan diplomatik" merujuk kepada prinsip undang-undang antarabangsa yang mengehadkan sejauh mana kakitangan dan pegawai pemerintah asing dan organisasi antarabangsa tertakluk kepada kuasa pegawai polis dan hakim di negara mereka yang bertugas.

Adakah ini bermaksud pegawai asing boleh terlepas dari segala kesalahan di negara tempat mereka bertugas, seperti yang diandaikan? Jawapannya adalah tidak.

Artikel ini akan melihat dengan lebih dekat standard undang-undang sebenar yang mengawal kekebalan diplomatik, terutama di Amerika Syarikat. Dasar bagi perkara ini adalah Konvensyen Vienna mengenai Hubungan Diplomatik, yang telah diterima pakai oleh A.S.

Sebenarnya, prinsip kekebalan diplomatik tidak terpakai kepadasemua pegawai dan pekerja kerajaan asing atau organisasi antarabangsa.

Namun apabila ia terpakai, ia terpakai secara berbeza untuk kategori dan subkategori yang berlainan bagi orang dan keluarga mereka, bergantung pada keadaan.

Perlu diketahui bahawa kekebalan diplomatik adalah berbeza dari "kekebalan berdaulat," yang terpakai untuk orang dan harta kerajaan asing sendiri dan tidak dibincangkan dalam artikel ini

Ejen diplomatik iaitu pegawai kedutaan berpangkat tinggi sebagai contoh duta besar) yang berkhidmat terhadap fungsi yang berurusan secara langsung dengan pegawai negara tuan rumah mereka bagi pihak negara asal mereka, menikmati tahap kekebalan tertinggi. Perkara yang sama terpakai untuk ahli keluarga mereka.

Polis tidak boleh menahan, menangkap atau menggeledah atau merampas rumah dan harta benda lain milik mereka. Diplomat tidak boleh didakwa atau dipaksa hadir di mahkamah jenayah.

Mereka juga tidak boleh disaman di mahkamah sivil, kecuali untuk penglibatan peribadi mereka (tidak rasmi) dalam urusan komersial, hartanah, atau harta pusaka tertentu, atau untuk aktiviti profesional mereka yang berasingan.

Sebagai contoh: Seorang duta yang disaman kerana gagal membayar premium gadai janji rumah peribadinya mungkin kehilangan hak milik rumahnya tetapi tidak boleh dipaksa membayar ganti rugi dan mungkin tidak diusir.

Kategori kedua kakitangan kedutaan iaitu kakitangan pentadbiran dan teknikal (sebagai contoh setiausaha) yang secara langsung membantu aktiviti diplomatik, menikmati kekebalan yang sama dari segi tindakan polis dan mahkamah jenayah, tetapi menikmati tahap kekebalan yang lebih rendah dalam hal mahkamah sivil.

Mereka boleh disaman seperti orang lain, kecuali tindakan yang dilakukan berkaitan dengan fungsi rasmi mereka. Pengecualian ini tidak diberikan kepada ahli keluarga mereka.

Oleh itu, seorang setiausaha kedutaan yang gagal membayar premium gadai janji rumah peribadinya bukan sahaja kehilangan hak miliknya tetapi juga boleh disaman rugi, tetapi dia mungkin tidak boleh diusir.

(Kes pembunuhan abang kepada pemerintah Korea Utara iaitu Kim Jong Un yang melibatkan diplomat negara itu)

Dan bagi kakitangan kedutaan lain seperti pemandu, yang membantu aktiviti diplomatic secara tidak langsung, menikmati tahap kekebalan yang paling rendah.

Mereka mempunyai kekebalan (baik dari segi jenayah atau sivil) hanya untuk tindakan yang dilakukan berkaitan dengan peranan kedutaan mereka. Anggota keluarga mereka sama sekali tidak mendapat kekebalan.

Dalam kes-kes yang jarang berlaku, kedua-dua kategori kedua dan ketiga kakitangan kedutaan yang dinyatakan di atas mungkin menikmati kekebalan seperti ejen diplomatik.

Namun, ini hanya berlaku negara asal dan negara tuan rumah mengadakan perjanjian khas untuk tujuan tersebut.

Selain itu, kerajaan negara asal juga boleh mengetepikan kekebalan diplomatik.

Dan yang terakhir, tiada kekebalan yang terpakai terhadap kakitangan kedutaan (atau anggota keluarga kakitangan tersebut) yang merupakan warganegara atau penduduk tetap di negara tuan rumah.

Secara umumnya, kakitangan konsular kurang mendapat kekebalan berbanding pegawai kedutaan.

Pegawai Konsular (konsul kerjaya dan pegawai kerajaan asing lain yang bertanggungjawab untuk mengeluarkan dokumen perjalanan, mempromosikan perdagangan atau pelancongan, dan fungsi serupa) menikmati kekebalan penuh untuk tindakan yang dilakukan berkaitan dengan fungsi rasmi mereka.

Walau bagaimanapun, mereka tertakluk kepada pendakwaan jenayah, kecuali mereka hanya boleh ditahan bagi kes-kes jenayah berat. Tiada pengecualian terpakai terhadap ahli keluarga mereka yang langsung tidak menikmati kekebalan ini.

Harta benda mereka boleh diperiksa oleh pegawai polis, boleh disaman seperti orang awam tempatan, namun mereka dilarang (oleh undang-undang antarabangsa) untuk terlibat dalam kegiatan komersial atau profesional di luar fungsi rasmi mereka.

Kakitangan pentadbiran dan teknikal Konsulat tidak dilarang melakukan aktiviti komersial atau profesional di luar fungsi rasmi mereka. Namun, mereka menikmati kekebalan hanya untuk tindakan yang dilakukan berkaitan dengan fungsi rasmi mereka.

Kakitangan konsular lain hampir tidak mempunyai kekebalan, kecuali mereka tidak boleh dipaksa untuk tampil sebagai saksi di mahkamah dengan tujuan memberikan bukti mengenai urusan rasmi konsular.

Kakitangan konsular mungkin menikmati kekebalan hampir sama dengan ejen diplomatik berdasarkan perjanjian khas antara negara asal mereka dan negara tuan rumah.

Tiada kekebalan yang terpakai untuk pegawai konsular yang merupakan warga negara atau penduduk tetap di negara tuan rumah, kecuali konsul kehormat menikmati kekebalan untuk tindakan yang dilakukan berkaitan dengan fungsi rasmi mereka.

(Dato' Seri Hishammuddin bin Tun Hussein, Menteri Luar Negeri Malaysia ketika ini)

Menariknya, undang-undang antarabangsa biasanya kurang penting daripada undang-undang negara dalam hal menentukan kekebalan wakil dan kakitangan organisasi antarabangsa seperti Pertubuhan Bangsa-Bangsa Bersatu atau Tabung Kewangan Antarabangsa.

Di bawah undang-undang AS, wakil kerajaan antarabangsa yang berpangkat tinggi (anggota misi nasional yang ditugaskan untuk organisasi antarabangsa) biasanya menikmati kekebalan seperti mana ejen diplomatik, sementara semua kakitangan misi nasional menikmati kekebalan hanya untuk tindakan yang dilakukan berkaitan dengan fungsi rasmi mereka.

Begitu juga, kebanyakan anggota organisasi antarabangsa menikmati kekebalan hanya untuk tindakan yang dilakukan berkaitan dengan fungsi rasmi mereka, sementara sebahagian (tetapi bukan semua) pegawai tinggi kadang-kala menikmati kekebalan yang hampir sama dengan ejen diplomatik.

Sebagai contoh: Ketua Setiausaha PBB menikmati kekebalan diplomatik sepenuhnya, tetapi Pengarah Tabung Kewangan Antarabangsa (seperti yang kita lihat dalam kes Dominique Strauss-Kahn pada tahun 2011) tidak.

Kekebalan diplomatik tidak bermaksud bahawa mereka yang tertaluk boleh melakukan apa sahaja yang mereka mahukan dan terlepas darinya.

Pegawai polis dibenarkan untuk tidak mengambil kira tentang kekebalan ini bila-bila masa yang diperlukan untuk mencegah jenayah berat atau bahaya yang pasti terhadap keselamatan orang ramai.

Dalam kes kesalahan lalu lintas, walaupun kenderaan diplomatik mungkin tidak ditahan, namun pegawai polis masih dibenarkan untuk mengeluarkan saman, dan pemerintah tuan rumah boleh menggantung hak memandu.

Selain itu, negara tuan rumah boleh meminta agar negara asal mengetepikan kekebalan bagi suspek kes jenayah. Sebagai alternatif, negara tuan rumah boleh mengusir suspek dari wilayah mereka.

Akhir sekali, terutamanya apabila prinsip ini hanya terpakai untuk tindakan yang dilakukan berkaitan dengan fungsi rasmi, penting untuk kita ketahui bahawa hakim negara tuan rumah sendiri yang dapat menentukan had kekebalan.


5 Pelakon Yang Lebih Terkenal Melakonkan Watak Makhluk Bukan Manusia

Sebut pasal pelakon, kita akan membayangkan individu berwajah tampan dan cantik yang memainkan watak-watak dalam filem atau drama.

Amat jarang sekali kita menceritakan tentang satu kategori pelakon yang sangat penting, namun kurang dikenali - iaitu pelakon watak bukan manusia atau 'creature actor.' Realitinya, ramai pelakon boleh berlakon; tetapi tidak ramai pelakon mampu melakonkan watak makhluk bukan manusia.

Bilangan pelakon dalam kategori ini agak kecil serta kurang disebut berbanding pelakon biasa walaupun bakat mereka sangat unik. Berikut adalah lima pelakon 'creature actor' yang lebih terkenal sebagai pelakon bukan manusia dalam kerjaya lakonan mereka.

Kita mulakan artikel ini dengan nama paling terkenal dalam senarai ini di industri Hollywood - Andy Serkis.

Seorang pelakon dari England, Serkis mula dikenali di seluruh dunia selepas dia menjadi pemain watak Gollum dalam siri trilogi Lord of the Rings. Bagaimanapun Serkis sebenarnya mempunyai karier panjang sebagai pelakon biasa, tetapi pembawaan beliau sebagai watak makhluk bukan manusialah yang diingati ramai.

Serkis turut membawakan watak Snoke dalam siri filem Star Wars serta mengagumkan semua orang sebagai Caesar dalam trilogi 'Planet of the Apes' yang memulakan semula siri klasik tersebut, bagi generasi baru peminat filem.

Lakonannya pula lebih terarah kepada pengadunan teknologi tangkapan gerak, tidak menggunakan kaedah prostetik atau solekan seperti aktor lain dalam senarai ini.

Bagi peminat filem seram, anda berkemungkinan besar pernah menonton filem lakonan Javier Botet, tanpa mengenali siapa dirinya.

Ini kerana Botet seorangaktor dari Sepanyol ini kerap terpilih untuk memainkan watak raksasa berikutan tubuh fizikalnya yang unik. Beliau mempunyai ketinggian 2.01 meter serta mengalami penyakit sindrom Marfan, mengakibatkan tangan dan kakinya memanjang dan mengurus.

Keadaan fizikalnya itu dimanfaatkan sepenuhnya Botet, membolehkan dia membintangi banyak filem sebagai raksasa atau makhluk yang menakutkan.

Antara watak paling diingati dimainkan Botet adalah watak utama  trilogi filem seram Sepanyol 'REC', watak makhluk ganjil bernama Mama dalam filem Mama, watak raksasa dalam The Conjuring 2 dan The Mummy.

Botet juga pernah terlibat dalam siri televisyen popular 'Game of Thrones'.

Nama Bolaji Badejo kurang dikenali sebagai seorang pelakon kerana sepanjang karier beliau sebagai pelakon - dia hanya membintangi satu filem sahaja.

Walau bagaimanapun, lakonan beliau sebagai makhluk asing Xenomorph dalam filem 'Alien' yang diterbitkan pada tahun 1979 terus dirujuk sehingga kini sebagai antara persembahan terbaik watak makhluk dalam filem.

Badejo baru berusia 22 tahun semasa mendapat tawaran melakonkan watak tersebut.

Dia secara tidak sengaja bertemu pengarah Ridley Scott di dalam sebuah bar di London yang pada ketika itu sedang dalam pra-produksi filem Alien. Tubuh tinggi lampai pemuda dari Nigeria itu yang mencecah 2.08 meter menarik minatnya, digunakan sebaik mungkin bagi menghidupkan watak ikonik tersebut.

Badejo tidak berkesempatan untuk terus memainkan watak tersebut dalam filem seterusnya selepas pulang ke negara asal pada tahun 1980. Dia meninggal dunia pada tahun 1992 akibat penyakit abnormaliti dalam darah.

Berlainan dengan majoriti nama dalam senarai ini yang mempunyai fizikal tinggi lampai, Edd Osmond anak kelahiran Wales pada tahun 1992 ini pula hanya mempunyai ketinggian 1.37 meter.

Saiz beliau yang kecil itu membolehkan beliau mendapat tawaran untuk memegang banyak watak makhluk atau haiwan bersaiz kecil, yang memerlukan gerakan lincah.

Osmond menjadi antara tenaga penting di sebalik pembikinan filem animasi Tarzan tahun 2013, filem-filem besar seperti Jupiter Ascending, Maleficent dan Snow White and the Huntsman, sebelum menempa nama sebagai pemain watak utama filem 'Dumbo', di mana dia memainkan watak Dumbo sendiri.

Sepanjang keseluruhan filem Osmond perlu berfikir dan beraksi sebagai seekor anak gajah, bagi menghidupkan watak tersebut yang akhirnya akan dijadikan rujukan mencipta semua pergerakan Dumbo.

Melihat aksi lakonan beliau yang perlu berjalan 'empat kaki' setiap masa atas tanah sahaja, sudah cukup memenatkan kita.

Nama Doug Jones besar kemungkinan tidak pernah mendengar namanya, berbanding Andy Serkis yang profilnya lebih hebat. Tetapi Doug Jones merupakan ikon utama di kalangan barisan pelakon watak makhluk bukan manusia paling disegani dan diikuti.

Jones terkenal kerana kerap melakukan kolaborasi bersama pengarah terkenal (dan unik) dari Sepanyol, Guillermo del Toro dalam filem-filem yang seringkali menampilkan watak-watak aneh sebagai watak utama ceritanya.

Jones cukup disegani sebagai seorang pelakon yang mampu membawakan watak aneh secara semula jadi walaupun perlu memakai sut dan solekan yang bersifat tradisional, menjulang namanya sebagai antara aktor paling berjaya dalam industri walaupun wajahnya kurang dikenali.

Nama beliau mula dikenali ramai selepas memegang watak dalam filem 'Pan's Labyrinth' dan 'Hellboy'.

Filem 'The Shape of Water' memerlukan beliau memainkan watak seekor (seorang?) makhluk berupa ikan yang jatuh cinta dengan seorang manusia, mematerikan nama beliau sebagai pelakon watak bukan manusia paling unggul dalam industri setakat ini.

'The Shape of Water' merangkul banyak anugerah filem terbaik antarabangsa, dengan kekuatan interaksi antara beliau dengan watak heroin utama filem itu seringkali dipuji, walaupun dia terpaksa berlakon dalam kepanasan akibat pemakaian sut yang tebal.


Kenapa Lelaki Lambat Keluar Dari Tandas Walaupun Dianggap Penyahtinja Pantas

Anda mungkin pernah menyedari dan tertanya-tanya mengapa lelaki mengambil masa yang lama untuk 'membuang' berbanding wanita. Anda juga mungkin menganggap ia adalah lumrah kerana fizikal dan naluri lelaki dicipta sedemikian. Namun begitu, masa yang panjang di tandas itu sebenarnya tidak melibatkan sebarang aspek anatomi manusia.

Malah, orang lelaki sebenarnya mampu menyahtinja lebih pantas daripada orang perempuan. Satu kajian yang diterbitkan dalam jurnal Gender Medicine pada tahun 2009 telah menyiasat faktor perbezaan jantina dalam proses penyahtinjaan dan mendapati orang perempuan lebih cenderung untuk mengalami sembelit dan pelbagai masalah usus.

Kajian lain yang diterbitkan dalam Gut pada tahun 1992 juga menemui keputusan yang seakan-akan sama. Majoriti responden daripada 1,900 peserta kajian yang menyatakan mereka sering berdepan dengan pelbagai masalah ketika di tandas adalah kaum wanita.

Jawapannya mudah. Rata-rata kaum lelaki memang gemar meluangkan masa lebih lama di bilik air. Satu tinjauan di United Kingdom mendedahkan bahawa orang lelaki menghabiskan masa sekitar 1 jam 35 minit di jamban setiap minggu iaitu kira-kira 14 minit setiap hari. Manakala wanita pula meluangkan hanya 55 minit dalam seminggu (lebih kurang 8 minit sehari).

Ini bermakna, kaum lelaki mengambil masa berjam-jam di tandas kerana mereka bukan sekadar membuang air. Tinjauan yang dijalankan oleh UK Bathrooms tersebut mendapati seramai 86% lelaki gemar membaca ketika sedang berada di tandas.

Satu kajian lain pada tahun 2009 yang diterbitkan dalam jurnal Neurogastroenterology & Motility pula mendapati dalam sejumlah 499 peserta lelaki dan wanita yang direkodkan, lebih separuh responden lelaki (64%) bersetuju yang mereka selalu membaca di tandas berbanding hanya 41% responden wanita.

Menurut seorang ahli psikoterapi yang menulis buku "Be Fearless: Change Your Life in 28 Days" iaitu Jonathan Alpert, kemungkinan besar orang lelaki berbuat demikian untuk mencari ketenangan sebentar daripada segala masalah kehidupan.

Orang lelaki mungkin melihat tandas sebagai cara mudah untuk melarikan diri sejenak daripada kesibukan di rumah. Ia seolah-olah menjadi suatu kawasan perlindungan dan satu-satunya tempat di mana mereka boleh mendapatkan masa bersendirian.

Terutama sekali bagi para bapa yang mempunyai ramai anak kecil. Menurut Alpert, ramai klien memberitahunya yang tandas atau bilik air menjadi eskapisme daripada segala hingar bingar serta tugasan harian sebagai bapa. Tambahan pula, tiada anak atau sesiapapun yang akan mempersoalkan apa yang anda lakukan di dalam bilik air. Jadi, ia adalah suatu tempat yang amat selamat untuk mendapatkan me-time yang sempurna.

Walaupun setiap orang berhak mendapatkan privasi di tandas, Alpert menjelaskan terdapat segelintir pihak yang mengambil kesempatan dan sengaja membuang masa berlebih-lebihan di tandas. Perbuatan ini bukan hanya boleh menyebabkan penyakit buasir akibat duduk atau meneran terlalu lama, malah ia juga boleh menyebabkan keruntuhan rumah tangga.

Sesi tandas yang terlalu lama boleh juga menjadi tanda terdapat tabiat yang lebih mencurigakan. Bagi sesetengah orang, ada faktor lebih serius yang perlu diperhatikan - lebih-lebih lagi jika ditemani telefon di bilik air. Wujud individu yang menggunakan masa privasi ini untuk berkomunikasi dengan kekasih gelap atau skandal mereka. Selain itu, ada segelintir golongan lain pula gemar menonton video lucah atau menghabiskan masa mencari kekasih baru menggunakan aplikasi dating semasa di dalam tandas.

Walau bagaimanapun, janganlah terburu-buru menuduh pasangan anda bermain kayu tiga sekiranya dia kerap membuang masa di bilik air. Dia mungkin hanya mengidamkan beberapa minit tambahan untuk menenangkan jiwa seketika. Namun, jika dia mempunyai tanda-tanda lain seperti dalam artikel yang kami pernah kongsikan ini, hati-hati!


7 Pemain Bola Sepak Profesional Yang Hidup Susah Di Awal Usia

Bola sepak telah lama menjadi "motivasi" bagi ramai lelaki yang kurang bernasib baik untuk memperbaiki keadaan kewangan mereka. Walaupun ramai individu bermain bola sepak atas minat yang tinggi semata-mata, bermain bola sepak secara professional telah membantu ramai individu keluar daripada perangkap kemiskinan.

Ramai orang mahu menjadi pemain bola sepak ternama, namun tidak ramai yang berjaya merealisasikannya. Bagi seorang pemain bola sepak, tempoh karier mereka sebenarnya cukup pendek. Seseorang pemain bola yang sudah berumur 30 tahun dianggap sudah cukup tua dan biasanya akan bersara ketika berumur 33 - 35 tahun.

Namun, tempoh karier yang pendek ini sebenarnya sudah cukup bagi seorang pemain profesional untuk mengumpul begitu banyak kekayaan yang tidak pernah diimpikannya. Kali ini, kami ingin berkongsi 7 individu yang berjaya keluar dari perangkap kemiskinan dengan bermain bola sepak profesional.

Siapa yang tidak kenal dengan nama lelaki ini? Malah, para wanita yang tidak pernah meminati bola sepak juga pasti pernah mendengar namanya. Cristiano Ronaldo hanyalah seorang budak lelaki dari Madeira. Beliau pernah berkongsi kisah tentang masa kecilnya yang sederhana tanpa mainan dan hadiah Krismas, malah terpaksa berkongsi bilik dengan tiga orang adik-beradiknya.

Segalanya berubah apabila beliau dibawa masuk ke Manchester United pada tahun 2003 yang terus melonjakkan namanya. Permulaan yang penuh sederhana, beliau adalah contoh individu yang bekerja keras untuk berjaya dalam karier bola sepak dan bukannya berharap kepada bakat semulajadi semata-mata.

Menariknya, beliau sendiri mengakui bahawa satu ketika dulu, beliau menganggap dirinya tidak cukup baik untuk bermain bola sepak dan hanya akan mampu bermain sehingga ke taraf separa profesional.

Adriano adalah bekas pemain bola sepak profesional Brazil. Penyerang kuat yang terkenal dengan serangan jarak jauh dengan kaki kiri, karier Adriano bagaimanapun dibelenggu oleh kurangnya konsistensi dalam permainannya.

Sebelum Adriano bermain bola untuk kelab-kelab ternama seperti seperti Parma dan Inter, beliau adalah anak muda yang terjebak dalam kemiskinan di bandar Rio de Janeiro tetapi mempunyai impian untuk memiliki kehidupan yang lebih baik dan peluang untuk membeli ibunya sebuah rumah besar.

Sejak kecil, Adriano sememangnya telah bekerja keras bermain bola sepak di kampung halamannya di Vila Cruzeira - di mana pengedar dadah terkenal membunuh seorang wartawan TV Globo, Tim Lopes, pada tahun 2002 - menandatangani kontrak dengan Flamengo dan dipanggil ke Itali sebelum ulang tahunnya yang ke-20.

Robson de Souza, lahir 25 Januari 1984 dan lebih dikenali sebagai Robinho adalah pemain bola sepak profesional Brazil yang bermain di posisi penyerang. Masa kecil Robinho dihabiskan untuk mengasah kemahirannya di jalan-jalan di Sao Vicente, tidak jauh dari kota yang menjadi salah satu kelab bola sepak paling terkenal di Brazil.

Pemain lagenda Brazil Pele sendiri yang membawa masuk Robinho untuk memulakan kariernya bersama kelab Santos. Namun, kejayaan Robinho di Santos menarik perhatian penjenayah yang menculik ibunya 45 batu di luar Sao Paulo dan hanya membebaskannya setelah wang tebusan dibayar.

Kariernya walau bagaimanapun berakhir dengan tragis apabila pada 23 November 2017, sebuah mahkamah di Itali menjatuhkan hukuman penjara sembilan tahun kepada Robinho setelah dia dan lima lelaki lain disabitkan dengan kesalahan seksual terhadap seorang wanita sebuah kelab malam di Milan pada Januari 2013.

Yaya Toure hanya memperolehi but bola sepak pertamanya pada usia 10 tahun setelah bertahun-tahun bermain bola tanpa kasut di jalan-jalan di Cote d'Ivoire bandar tempatnya membesar. "Kasut sangat mahal," kata Toure kepada pihak The Guardian pada tahun 2011.

Beliau hanya mempunyai zaman kanak-kanak Afrika yang normal. Hidupnya ketika kecil penuh dengan kesukaran, tetapi perjuangan ini menjadikannya motivasi untuk terus berusaha sehingga dewasa. Beliau jelas tidak membazirkan peluangnya ketika mereka datang.

Beliau menggunakan karier peringkat remajanya yang terkenal di ASEC Mimosas sebagai batu loncatan ke Eropah di mana beliau terus mencipta nama dengan kelab-kelab besar di Ukraine, Greece, Perancis, Sepanyol dan Inggeris.

Luis Alberto Suárez Díaz, lahir 24 Januari 1987 adalah pemain bola sepak profesional Uruguay yang bermain sebagai penyerang untuk kelab Sepanyol Atlético Madrid. Beliau boleh dianggap sebagai salah seorang pemain penyerang terbaik dalam generasinya.

Lahir di Montevideo, Luis Suarez menghabiskan tahun-tahun pertama hidupnya di Salto, bermain bola sepak tanpa kasut di jalanan. Tidak sampai usianya 7 tahun, didorong oleh pengangguran ayahnya, bekas  penyerang Liverpool itu berpindah bersama enam adik beradiknya ke ibu kota Uruguay.

Kerana kemiskinan, keluarga Suarez tidak dapat memberikannya kasut untuk bermain bola. Ayahnya pula meninggalkan keluarga mereka ketika beliau berusia 12 tahun. Tetapi Suarez telah mengakui keperitan yang dia hadapi sebagai anak muda telah mendorong keinginannya untuk berjaya dalam bola sepak.

Zlatan Ibrahimovic dibesarkan di pekan Rosengard di Malmo, tempat yang lebih terkenal kerana kerana anak-anak mudanya yang banyak melakukan jenayah daripada melahirkan seorang pemain bola sepak yang cemerlang sepertinya.

Ayahnya yang berasal Bosnia merupakan seorang pemabuk dan ibu bapanya berpisah ketika beliau berusia 2 tahun. Zlatan Ibrahimovic ketika mudanya sudah terbiasa mencuri apa yang dia perlukan - kadang-kadang mencuri basikal untuk pergi ke padang latihan. Beliau berjaya mengembangkan kemahiran teknikalnya dengan bermain bola sepak jalanan di lapangan di Rosengard bersama rakan-rakan.

Menariknya, beliau sendiri tidak mengetahui bahawa beliau mempunyai potensi bermain bola sepak ke tahap professional sehinggalah beliau berusia 18 tahun. Ternyata, beliau sememangnya seorang pemain bola sepak yang digeruni oleh lawannya.

Hanya dengan melihat Luka Modric yang sering tersenyum, seseorang pasti tidak tahu akan kesakitan yang pernah dirasakan oleh pemain bintang Croatia dan Real Madrid ini pernah hidup di zon peperangan. Luka Modric baru berusia 5 tahun ketika Perang Kemerdekaan Croatia meletus pada tahun 1991 dan hanya beberapa bulan kemudian datuknya terbunuh secara tragis.

Beliau dahulunya terpaksa tinggal di kem pelarian berdekatan dengan kampungnya yang diduduki dan menghabiskan masa dengan menendang bola sepak di sekitar tempat letak kereta walaupun dengan keadaan persekitarannya cukup bahaya pada ketika itu.

Melarikan diri daripada balingan bom tangan adalah kejadian biasa bagi Luka Modric semasa zaman mudanya di NK Zadar. Setelah perang berakhir, beliau akhirnya berjaya membina karier bola sepak profesionalnya dengan bermain untuk kelab ternama seperti Real Madrid - walaupun pernah ditolak dari kelab yang dicintainya sejak dari zaman kanak-kanak iaitu Hajduk Split.


Kisah Tertangkapnya Escobar Celup Asia Pasifik - Tse Chi Lop

Legasi raja dadah berterusan sehingga kini dan ia dilihatkan semakin menggila.

Dan yang terbaru, seorang lelaki bernama Tse Chi Lop, yang didakwa memimpin salah satu emapayar dadah terbesar di dunia telah ditangkap di Belanda dengan waran yang dikeluarkan oleh Australia.

Tse yang berusia 56 tahun dipercayai mengetuai organisasi jenayah yang dipanggail sebagai "The Company" dan juga dikenali sebagai Sam Gor Syndicate, yang menguasai perdagangan dadah Asia Pasifik bernilai RM280 bilion setahun

Sam Gor adalah gelaran bagi Tse yang membawa maksud "Abang Nombor Tiga" dalam bahasa Kantonis.

Dilahirkan di Wilayah Guangzhong, China, Tse menyertai Big Circle Gang, yang ditubuhkan oleh Red Guards (gerakan sosial paramiliter pimpinan pelajar yang digerakkan dan dibimbing oleh Pengerusi Mao Zedong pada tahun 1966 hingga 1967) yang marah dan tidak puas hati penghujung hujung Revolusi Kebudayaan negara itu.

Dia kemudiannya berhijrah ke Kanada dan tinggal di Toronto. Dia dijatuhi hukuman 9 tahun penjara di Amerika Syarikat selepas mengaku bersalah menyeludup dadah pada tahun 2000.

Selepas dibebaskan pada tahun 2006, dia dikatakan berpindah dan tinggal di Macau, Hong Kong dan Taiwan, lokasi di mana dia menjalankan operasi dadahnya.

Namun, namanya tidak diketahui umum sehinggalah siasatan oleh Reuters yang diterbitkan pada tahun 2019 mendedahkannya.

Sumber polis mengatakan bahawa sindiket dadah Tse dibentuk setelah perjanjian damai dibuat antara lima kumpulan penjenayah Asia iaitu geng Big Circle Gang, geng  14K, gengWo Shing Wo dari Hong Kong, geng Sun Yee On dari Macau, dan geng Bamboo Union dari Taiwan.

Pakatan ini mengakhiri persaingan sengit antara mereka dan ia juga membantu sindiket-sindiket ini memperoleh keuntungan yang dahsyat dari perniagaan dadah terlarang mereka.

Tse yang juga dipercayai menjadi tulang belakang kepada salah satu pasaran gelap dadah terbesar di dunia, dibandingkan dengan gangster Mexico Joaquin "El Chapo" Guzman dan juga raja dadah Colombia, Pablo Escobar.

The Company banyak terlibat dalam perdagangan dadah jenis syabu dan heroin kristal, serta menjadi pemain utama dalam perdagangan MDMA global (juga dikenali sebagai ekstasi).

Sindeiket ini dituduh menghasilkan dadah sintetik di kawasan hutan di Myanmar yang tidak dikawal oleh polis, yang dikuasai oleh militia dan komander perang.

Dari sini, The Company dipercayai memindahkan dadah ke pasar berdekatan di Bangkok, dan juga menyeludup jauh sehingga ke Jepun dan Australia.

Menurut Polis Persekutuan Australia (AFP), kartel Tse dipercayai bertanggungjawab ke atas 70% dari semua dadah haram yang memasuki negara itu.

Berdasarkan penyelidikan Reuters 2019 ke atas Tse dan anggaran oleh Pertubuhan Bangsa-Bangsa Bersatu, rangkaian dadahnya yang tersangat luas telah menjana sehingga RM68.7 bilion pada tahun 2018, dan jumlah ini hanyalah dari penjualan syabu sahaja.

Sebagai perbandingan, di kemuncak kehebatan kartel milik Pablo Escobar, raja dadah ini memperoleh RM1.7 bilion seminggu (RM3.9 bilion hari ini) yang menjadikannya sebagai salah seorang manusia terkaya di dunia dengan kekayaan sekitar RM100 bilion (RM232 bilion hari ini).

Organisasi Tse ini dipercayai mencuci sebahagian besar hasil haramnya melalui kasino di Asia Tenggara yang tidak dikawal selia dengan baik.

Dalam satu kenyataan, AFP memberitahu: "Sindiket ini mensasarkan Australia selama beberapa tahun, mengimport dan mengedar sejumlah besar dadah haram, mencuci keuntungan di luar negeri dan hidup mewah dengan kekayaan yang diperoleh dari jenayah,".

Pada tahun 2019, Tse berada dalam persembunyian di Taiwan setelah mengetahui penyiasatan antarabangsa telah dilancarkan terhadapnya dan The Company. utama terhadapnya dan 'The Company'.

China dan Australia telah mengeluarkan waran untuk penangkapannya, tetapi kedua-dua negara ini tidak memiliki perjanjian ekstradisi dengan Taiwan, yang mana menyukarkan proses untuk menahannya.

Laporan BBC melaporkan bahawa AFP telah menghabiskan masa selama 10 tahun dalam usaha mengesan Tse sebelum berjaya menangkapnya di Lapangan Terbang Amsterdam Schiphol, di mana dia sedang cuba untuk pergi ke Kanada.

Penangkapan Tse ini terbukti sangat berguna bagi AFP, yang pada ketika ini sedang berusaha mengekstradisinya ke Australia untuk dihadapkan ke mahkamah.

Polis Belanda bertindak di atas permintaan oleh AFP, setelah waran tangkap dan pemberitahuan Interpol Red Diffusion dikeluarkan.

"Dia sememangnya sudah berada dalam senarai yang paling dikehendaki dan ditahan berdasarkan maklumat yang kami terima," kata jurucakap polis Belanda, Thomas Aling.

Usaha untuk menangkap Tse ini dikenali sebagai Operasi Kunger, di mana sekitar 20 agensi dari seluruh dunia mengambil bahagian.

Walaupun AFP belum menyatakan dengan tepat apa tuduhan yang dihadapi Tse setelah diekstradisi, raja dadah Asia Pasifik ini terlibat dalam sekurang-kurangnya 13 penyeludupan dadah ke Australia.

Masih tidak jelas sama ada penangkapan Tse ini akan mempengaruhi perdagangan dadah di Asia Pasifik dan walaupun ketika Tse dalam persembunyian, sindiket dadahnya masih beroperasi seperti biasa.

Malah, menurut sumber polis dan Pejabat PBB Mengenai Dadah dan Jenayah (UNODC), pandemik COVID-19 sendiri langsung tidak memberikan sebarang kesan terhadap perdagangan dadah di rantau ini.


Memahami Maksud Protagonis, Antagonis, Deuteragonis dan Tritagonis

Dalam penulisan skrip filem, jarang sekali kita menemui penggunaan istilah hero, orang jahat atau sidekick hero bagi menamakan watak-watak yang tercipta dalam skrip tersebut.

Sebaliknya penggunaan istilah protagonis yang mewakili watak baik utama dan antagonis mewakili watak jahat utama digunakan, dalam bentuk penulisan formal.

Dari mana datangnya istilah-istilah ini? Adakah wujud beberapa istilah lain yang digunakan khas bagi memudahkan perwakilan watak-watak dalam penulisan ini? Memang ada. Jom kita telusuri serba sedikit berkenaan label-label yang ada.

'Protagonis' merupakan istilah yang berasal dari bahasa Yunani (Greek) dengan perkataan asalnya adalah 'protos' yang digabungkan dengan istilah 'agoniste', mewakili pelakon.

'Protos' membawa maksud yang pertama atau yang utama jadi 'protagonis membawa makna 'pelakon yang pertama' atau 'pelakon yang utama.' Istilah 'pelakon' digunakan bersandarkan kepada budaya masyarakat Yunani dahulu kala yang gemar mempersembahkan persembahan teater.

Bagi memudahkan pengenalan watak yang dimainkan dalam persembahan teater, pelakon yang memegang watak utama dilabelkan sebagai 'protagonis.'

Istilah 'protagonis' terus kekal merujuk kepada posisi pelakon, sehinggalah abad 17 apabila populariti istilah tersebut mula digunakan bagi melabelkan watak utama sesuatu jalan cerita yang bersifat baik.

Namun harus diperjelaskan makna asalnya tidak pernah diubah secara rasmi, menandakan aspek moral tidak menjadi satu keutamaan dalam penamaan siapa protagonis.

Dalam zaman moden, lawan protagonis adalah antagonis - watak jahat utama. Bagaimanapun asal-usul istilah 'antagonis' agak berbeza pembentukannya.

'Antagonis' dibentuk daripada gabungan dua perkataan Yunani iaitu 'anti' yang bermakna 'bersaing' dan 'agonizesthai' yang membawa makna 'berebutkan sesuatu.' Apabila digabungkan kedua-duanya, terbentuk perkataan 'antagonizesthai' yang bermakna 'seorang pesaing yang berebutkan sesuatu.'

Pada awalnya istilah ini digunakan dalam pertempuran dan juga pertandingan sukan, menandakan penggunaan sebenarnya bukanlah merujuk khas kepada label pihak lawan yang jahat semata-mata.

Penggunaan istilah ini mula berubah pada abad ke 15 selepas 'antagonis' mula digunakan bagi merujuk kepada watak yang mempunyai matlamat berbeza dengan watak utama, biasanya bermotifkan perkara yang terpesong, sukakan konflik dan serba-serbi jahat.

Sekiranya anda buka kamus DBP, tidak ada dinyatakan secara spesifik 'antagonis' perlu merujuk watak jahat, sebaliknya makna 'antagonis' ditulis secara am : 'orang (pihak) yg kuat menentang orang (pihak) lain.'

Ini menandakan - dalam sebuah naratif yang menceritakan kisah berpandukan watak jahat sebagai watak utama, penjahat itu akan bertindak sebagai 'protagonis' cerita sementara watak yang cuba menghalangnya adalah antagonis jalan cerita tersebut.

Istilah 'deuteragonis' berkongsi asal-usul yang sama dengan istilah 'protagonis', kedua-duanya datang dari teater bagi merujuk kepada hirarki pelakon.

Seandainya 'protagonis' merujuk kepada pelakon utama, 'deuteragonis' pula merujuk kepada pelakon yang akan memegang watak teman kepada watak utama. Secara hirarkinya pula, ini menandakan pelakon watak tersebut memegang watak kedua terpenting dalam persembahan.

Diambil daripada perkataan asal 'deuteragonistes', penggunaan istilah ini dalam bahasa Inggeris masih layak dikatakan baru didaftarkan; merujuk kepada 'sidekick' atau kawan watak utama dalam jalan cerita, pada tahun 1855.

Secara rasmi, istilah 'deuteragonis' tidak ditemui dalam perbendaharaan kata kita, tetapi diiktiraf penggunaanya mengikut daftar kata Majlis Bahasa Brunei, Indonesia dan Malaysia atau MABBIM.

Dalam seni persembahan Yunani purba, akan wujud pelakon ketiga yang dinamakan sebagai 'tritagoniste' atau 'pelakon ketiga', yang diberikan tugas untuk memainkan watak sebagai 'punca utama' kepada masalah yang dihadapi oleh protagonis serta deuteragonis untuk diselesaikan.

Pelakon 'tritagonis' kebiasaannya akan dipilih daripada mereka yang kurang menyerlah karismanya berbanding 'protagonis' dalam memastikan penonton mampu membezakan siapa pelakon utama dan siapa pelakon pembantu.

Kebiasaannya, tugas 'tritagonis' dalam sesuatu jalan cerita adalah untuk menjelaskan kepada penonton tindakan yang diambil 'protagonis', bagi memastikan penonton lebih jelas dengan apa yang berlaku tanpa keliru tentang hirarki watak yang dimainkan pelakon.

Dalam pembentukan watak zaman moden, 'tritagonis' biasanya digarap sebagai watak yang baik, bersifat ikhlas, agak kelakar dan jarang sekali menampakkan sifat-sifat negatif dalam lakonannya.

Pada tahun 2015, sekumpulan saintis mencadangkan penggunaan istilah ini bagi digunakan untuk merujuk kepada jenis-jenis mikroorganisma yang tidak dapat dikenalpasti, wujud di sekeliling kita. Setakat ini saranan ini belum diambil secara rasmi.


10 Perkataan Bahasa Melayu Yang Dipinjam Dari Portugis

Setiap hari kita berkomunikasi dengan menggunakan bahasa kebangsaan kita, iaitu Bahasa Melayu.

Bahasa Melayu yang ada sekarang merupakan gabungan pelbagai jenis bahasa melalui proses peminjaman istilah yang telah berlaku sekian lama, zaman ke zaman. Antara bahasa paling banyak berlakunya pinjaman istilah ke dalam bahasa Melayu adalah bahasa Arab, Tamil, Sanskrit, Inggeris, Belanda dan juga Portugis.

Penjajahan Portugis ke atas tanah air kita meninggalkan banyak kesan mendalam dan antara kesan yang boleh kita lihat sehingga ke hari ini, selain mercu tanda yang dibina di Melaka adalah bahasa kita.

Siapa sini suka makan mentega? Siapa sini masih lagi keliru apa beza mentega dan marjerin? Mentega atau 'butter' merupakan sebatian lemak yang seringkali digunakan dalam pembuatan apa saja makanan berasaskan tepung.

Istilah 'mentega' pula dipinjam dari istilah Portugis 'manteiga'. Selain daripada Portugal, Brazil juga menggunakan istilah sama.

Apa yang agak melucukan, ada seorang pemain bola sepak Brazil bernama David Henrique dos Santos atau lebih dikenali dengan nama...Manteiga.

Istilah kereta yang kita gunapakai sekarang sebenarnya merujuk kepada pedati dua tayar ditarik kuda atau lembu, pernah popular sebagai mod pengangkutan satu masa dahulu.

'Kereta' merupakan korupsi ejaan istilah asal Portugis 'carreta' yang penggunaannya telah diperkembangkan, bagi merangkumi kenderaan berenjin yang ada sekarang.

Zaman sekarang, istilah 'parti' lebih popular tetapi satu masa dahulu 'pesta muda-mudi' merupakan acara terhangat anak muda kita generasi terdahulu.

'Pesta' dipinjam dari bahasa Portugis 'festa' bagi melambangkan satu keramaian yang disertai ramai orang. Pelajar-pelajar sekolah juga turut kerap 'berpesta' setiap kali tamat periksa.

Lelaki yang telah berkahwin juga menggunakan istilah 'pesta' bila isteri balik kampung. Masih relevanlah istilah pesta ni!

Walaupun kita biasa menggunakan istilah askar dan tentera, satu lagi istilah rasmi bagi mewakili petugas pertahanan negara adalah 'soldadu.'

Jarang disebut, istilah 'soldadu' hadir dari istilah 'soldado' dan kami andaikan ejaannya diubah, disebabkan oleh sistem tulisan Jawi kita satu masa dahulu tidak mempunyai sebutan 'O' yang sebenar.

Istilah 'tukar' seringkali disebut dalam politik negara kita. Setiap hari ada saja orang yang nak tukar itu, tukar ini tanpa jemu dia minta pertukaran berlaku.

'Tukar' juga merupakan istilah pinjaman Portugis 'trocar' yang mewakili makna sama 'untuk menukarkan sesuatu.' Selain bab politik, 'tukar' juga sering disebut dalam konteks tukar kereta dan tukar rumah.

Almari merupakan antara perabot rumah wajib ada dalam setiap rumah. Tiada siapa nak letak pakaian atas lantai, melainkan individu tersebut benar-benar tidak kisah pasal kekemasan.

'Almari' merupakan istilah pinjaman Portugis 'armario' yang merujuk kepada objek serupa, sama seperti kabinet atau ruangan simpanan. Selain kita, orang Indonesia turut menggunakan istilah 'lemari'.

Selain 'tukar', istilah 'boneka' juga sangat popular di kalangan netizen yang rajin mengulas tentang politik.

Pelbagai dakwaan berkenaan kerajaan boneka, pemimpin boneka atau wakil rakyat boneka dihamburkan.

Istilah asal boneka adalah 'boneca' merujuk kepada patung permainan kanak-kanak perempuan bersifat feminin.

Ada sesuatu yang menenangkan apabila menyebut perkataan itu berbanding tingkap, yang bunyinya lebih pegun dan keras.

'Jendela' dipinjam daripada istilah asal 'janela' yang bunyinya masih mempunyai kelembutan serta bersifat agak keperempuanan.

'Sekolah' yang menjadi satu institusi penting pendidikan negara kita, merupakan istilah pinjaman dari bahasa Portugis 'escola.'

Di antara semua istilah dalam senarai ini, perkataan ini mempunyai sebutan yang hampir sama dalam pelbagai bahasa lain.

Kita menggunakan sekolah, Portugis 'escola.' Contoh lain Inggeris menggunakan 'school.' Orang Greek gelarkan sekolah 'scholeio'. Orang Norway memanggilnya 'sekole.'

Orang Jawa, masyarakat Indonesia dan kita berkongsi ejaan dan sebutan yang sama iaitu 'sekolah.'

Buah limau sering dikaitkan dengan masyarakat Cina, ekoran penggunaan buah tersebut dalam sambutan tahun baru mereka.

Tetapi istilah 'limau' pula sebenarnya datang dari bahasa Portugis 'limao' yang dipinjam dan disesuaikan ejaannya. Majoriti negara di dunia pula menggunakan variasi ejaan 'lemon' seperti 'limone' (Itali) atau 'limun' (Arab),

Bagi kita limau dan lemon adalah dua buah yang berbeza. Agak unik kan penggunaan kita apabila merujuk buah limau?

'Limao' menurut mereka bermaksud 'kesopanan', yang langsung tidak berkait dengan buah limau.


Bagaimana Ular Boleh Imun Dengan Sesetengah Bisa Dan Racun?

Bisa ular dapat memberikan kesan yang serius kepada manusia, malah boleh membawa maut jika mangsa lambat di bawa mendapatkan rawatan. Ia mengandungi neurotoksin (bahan kimia menyerang saraf) yang dapat membunuh mamalia kecil dalam beberapa minit - termasuk ular lain.

Namun sebilangan spesies ular mampu bertahan dari gigitan yang sangat berbisa dan mematikan kepada haiwan lain ini, bahkan dari spesiesnya sendiri.

Saintis biasanya menggunakan perkataan "berbisa" dan bukannya "beracun" ketika mereka berbicara tentang ular. Namun, ramai orang sering terkeliru antara 2 perkataan ini. "Racun" perlu dimakan atau ditelan untuk menjadikannya berbahaya, sementara "bisa" pula perlu disuntik melalui gigitan atau sengatan.

Beberapa ular dapat menyuntik racun ke dalam mangsanya, yang menjadikannya berbisa. Namun, ada beberapa spesies ular yang memakan katak dan dapat menyimpan racun dari katak di dalam badan mereka. Ini menjadikan mereka beracun jika mereka dimakan.

Ramai orang percaya bahawa ular kebal terhadap racunnya sendiri sehingga tidak tercedera ketika memakan binatang yang baru disuntik dengan racun. Tetapi sebenarnya, mereka tidaklah imun terhadap racun ini. Para saintis mendapati bahawa terdapat bahan kimia pencernaan khas di perut kebanyakan vertebrata (haiwan dengan tulang belakang) yang mampu "memecahkan" racun ular dengan cepat.

Jadi perut ular dengan cepat dapat "menghancurkan" racun pada haiwan yang baru dimakannya sebelum racun tersebut berpeluang mendatangkan bahaya atau mudarat kepada ular tersebut.

Kini, kajian dari penyelidik di University of Queensland, Australia mendedahkan bahawa fenomena ini berpunca dari perubahan genetik pada reseptor sel saraf. Mutasi genetik ini memungkinkan spesies tertentu, seperti ular sawa Burma, ular mole dan ular stiletto selatan untuk mengusir neurotoksin tertentu yang terdapat dalam racun ular.

Profesor Bryan Fry dan pelajar PhD Richard Harris telah mengenal pasti mutasi yang tepat dan menjelaskan kekuatan pelindungnya. Mereka mendapati bahawa perubahan pada tahap genetik ini bermaksud sel reseptor membawa caj elektrik yang sama dengan racun.

Akibatnya, apabila racun cuba menyerang sel-sel, ianya akan "menolak", sama seperti yang akan terjadi sekiranya anda membawa dua hujung magnet yang mempunyai medan magnet yang sama.

Mutasi genetik yang tunggal ini membolehkan ular mengembangkan daya tahan terhadap toksin tertentu, yang disebut "alpha-neurotoxins". Sebenarnya, pasukan saintis ini juga melihat mutasi ini pada ular pemangsa, mewujudkan 'autoresistance' untuk melindungi mereka dari racun mereka sendiri yang mampu membunuh diri mereka sendiri.

Ular seperti tedung selar dan krait yang menjadi pemangsa kepada ular lain, mereka berevolusi sehingga racun alpha-neurotoxin yang dihasilkan bercaj positif di permukaan (kawasan aktif di permukaan molekul).

Permukaan positif ini membolehkannya "mengikat" dengan saraf sasaran tertentu dengan reseptor bercaj negatif, seperti menyatukan dua hujung magnet yang berlainan medan magnet. Pertembungan antara caj positif dan negatif ini membolehkan racun daripada spesis ular pemangsa ini melumpuhkan ular lain yang turut berbisa.

Walau bagaimanapun, beberapa spsesis ular seperti ular sawa Burma terkecuali daripada interaksi sebegini kerana mereka berevolusi melalui mutasi genetik yang berlainan. Mereka telah menukar asid amino reseptor sasaran mereka dari negatif ke positif. Akibatnya, interaksi dengan alpha-neurotoxins akan menolak antara satu sama lain, menghalang racun daripada mengikat.

Penemuan ini telah dapat dicapai dengan mengembangkan saraf tiruan, baik dengan dan tanpa mutasi genetik ini untuk memerhatikan interaksi mereka dengan racun.

Pasukan saintis ini menggunakan biosensor canggih yang dapat mengukur hampir semua interaksi antara molekul. Dengan ini, mereka melihat 'kesan sinergistik' (synergistic effect), di mana rintangan ditingkatkan dengan pembalikan cas 2 permukaan (bisa ular pemangsa dan ular mangsa) yang berinteraksi. Perkara ini dapat mengurangkan kerentanan terhadap alpha-neurotoxin dengan mewujudkan interaksi cas tolakan yang lebih kuat.

Kesan sinergistik ini cukup mengejutkan apabila melihat data yang direkodkan. Namun, ianya logik dan masuk akal mengikut hukum sains. Secara dasarnya, ia menarik caj untuk meningkatkan daya rintangan. Pasukan pengkaji ini baru sahaja mengetahuinya, dan mereka percaya lebih banyak kajian lanjut perlu dilakukan.

Walau semakin kuatnya rintangan ini, racun pemangsa mungkin akan menyesuaikan diri lagi. Reseptor saraf mempunyai banyak laman interaksi dan oleh itu mempunyai banyak laman (permukaan) pengikat toksin yang berpotensi. Dengan bantuan teknologi biosensor, pasukan saintis ini percaya mereka akan membuat lebih banyak penemuan menarik pada masa hadapan.